02015A1201(01) — MT — 26.07.2017 — 001.001

Dan it-test hu maħsub purament bħala għodda ta’ dokumentazzjoni u m’għandu l-ebda effett legali. L-istituzzjonijiet tal-Unjoni m'għandhom l-ebda responsabbiltà għall-kontenut tiegħu. Il-verżjonijiet awtentiċi tal-atti rilevanti, inklużi l-preamboli tagħhom, huma dawk ippubblikati fil-Ġurnal Uffiċjali tal-Unjoni Ewropea u disponibbli f’EUR-Lex. Dawk it-testi uffiċjali huma aċċessibbli direttament permezz tal-links inkorporati f’dan id-dokument

Emendat bi:





Ikkoreġut bi:









▼B

PROTOKOLL

li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija fis-settur tas-Sajd bejn il-Komunità Ewropea u r-Repubblika Iżlamika tal-Mauritania għal perjodu ta' erba' snin







Artikolu 1

Perjodu ta' applikazzjoni u opportunitajiet tas-sajd

1. Mid-data tal-applikazzjoni provviżorja tal-Protokoll u għal perjodu ta' erba' (4) snin, l-opportunitajiet tas-sajd mogħtija skont l-Artikoli 5 u 6 tal-Ftehim huma stabbiliti fit-tabella mehmuża ma' dan il-Protokoll, bil-kundizzjonijiet previsti fid-dokumenti tekniċi mogħtija fl-Anness 1 tiegħu.

2. L-aċċess għar-riżorsi tas-sajd fiż-żoni tas-sajd tal-Mauritania għandu jingħata lill-flotot barranin sakemm ikun hemm iż-żejjed, kif definit fl-Artikolu 62 tal-Konvenzjoni tan-Nazzjonijiet Uniti dwar il-Liġi tal-Baħar ( 1 ) u wara li titqies il-kapaċità tal-flotot nazzjonali li joperaw fil-Mauritania.

3. Skont il-leġiżlazzjoni tal-Mauritania, l-għanijiet li għandhom jintlaħqu f'termini tal-iżvilupp u tal-ġestjoni sostenibbli, kif ukoll il-qabdiet totali permissibbli, għandhom jiġu deċiżi għal kull qabda mill-gvern tal-Mauritania, skont il-pariri tal-aġenzija responsabbli għar-riċerka oċeanografika fil-Mauritania u tal-Organizzazzjonijiet Reġjonali tal-Ġestjoni tas-Sajd rilevanti.

4. Dan il-Protokoll jiżgura aċċess prijoritarju għall-flotot tal-Unjoni Ewropea għaż-żejjed disponibbli fiż-żona tas-sajd tal-Mauritania. L-opportunitajiet tas-sajd allokati lill-flotot tal-Unjoni Ewropea, kif stipulat fl-Anness 1 tal-Protokoll, għandhom jittieħdu miż-żejjed disponibbli primarjament għall-opportunitajiet tas-sajd allokati għall-flotot barranin l-oħra li huma awtorizzati jistadu fiż-żona tas-sajd tal-Mauritania.

5. Il-miżuri tekniċi kollha tal-konservazzjoni, tal-ippjanar u tal-ġestjoni tar-riżorsi, kif ukoll it-termini finanzjarji, it-tariffi, il-kontribuzzjoni finanzjarja pubblika u l-ħlasijiet l-oħra inklużi, li għalihom iridu jingħataw awtorizzazzjonijiet tas-sajd, kif speċifikati għal kull tip ta' sajd fl-Anness 1 ta' dan il-Protokoll, għandhom japplikaw għal kull flotta industrijali barranija li topera fiż-żoni tas-sajd tal-Mauritania b'kundizzjonijiet tekniċi simili għal dawk tal-flotot tal-Unjoni Ewropea.

6. Il-Mauritania tintrabat li tippubblika kull ftehim pubbliku jew privat li jagħti aċċess lill-bastimenti barranin għaż-żona ekonomika esklużiva, inkluża l-informazzjoni li ġejja: — l-istati jew l-entitajiet l-oħra li jkunu partijiet kontraenti fil-ftehim; — il-perjodu jew il-perjodi li jkopri l-ftehim; — l-għadd ta' bastimenti awtorizzati u t-tip ta' rkaptu permess; — l-ispeċijiet jew l-istokkijiet li jistgħu jiġu mistada, fosthom kull limitu li jista' jkun hemm fuq il-qabdiet; — il-miżuri ta' rappurtar u ta' monitoraġġ, ta' kontroll u ta' sorveljanza meħtieġa; — kopja tal-ftehim bil-miktub.

7. Sabiex japplikaw il-paragrafi 4 u 5, kull sena il-Mauritania għandha tibagħt lill-Unjoni Ewropea rapport iddettaljat li fih jingħataw dettalji dwar l-għadd ta' awtorizzazzjonijiet tas-sajd li jkunu nħarġu għal bastimenti li jtajru l-bandiera ta' pajjiżi terzi oħrajn, imqassmin skont il-kategorija tas-sajd, il-qabdiet korrispondenti awtorizzati, il-qabdiet li jkunu saru fil-verità u t-termini finanzjarji u tekniċi għall-aċċess ta' dawn il-bastimenti għaż-żona tas-sajd tal-Mauritania. Il-Kumitat Konġunt jeżamina dan ir-rapport, li jista' jitqiegħed għad-dispożizzjoni tal-Kumitat Xjentifiku Konġunt Indipendenti previst fl-Artikolu 4.

8. Skont l-Artikolu 6 tal-Ftehim, il-bastimenti li jtajru l-bandiera ta' Stat Membru tal-Unjoni Ewropea jistgħu jistadu fiż-żona tas-sajd tal-Mauritania biss jekk ikollhom awtorizzazzjoni tas-sajd maħruġa fil-kuntest ta' dan il-Protokoll u kif deskritt fl-Anness 1 ta' dan il-Protokoll.

9. Iż-żewġ Partijiet iħarsu r-rakkomandazzjonijiet u r-riżoluzzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT) u jikkonsultaw lil xulxin qabel il-laqgħat annwali ta' din l-organizzazzjoni.

Artikolu 2

Il-kontribuzzjoni finanzjarja marbuta mal-aċċess

▼M1

1. Il-kontribuzzjoni finanzjarja annwali marbuta mal-aċċess tal-bastimenti tal-Unjoni Ewropea għaż-żona tas-sajd tal-Mauritania msemmija fl-Artikolu 7 tal-Ftehim hija stabbilita għal sebgħa u ħamsin miljun u ħames mitt elf (57 500 000 ) Euro. Dan il-paragrafu għandu japplika soġġett għad-dispożizzjonijiet tal-Artikoli 5 sa 10 u 16 ta' dan il-Protokoll.

▼B

2. Il-ħlas tal-kontribuzzjoni finanzjarja min-naħa tal-Unjoni Ewropea kif previst fil-paragrafu 1 dwar l-aċċess tal-bastimenti tal-Unjoni Ewropea għaż-żona tas-sajd tal-Mauritania għandu jsir mhux aktar tard minn tliet (3) xhur wara l-applikazzjoni provviżorja tal-Protokoll fl-ewwel sena u sa mhux aktar tard mid-data tal-anniversarju tal-applikazzjoni provviżorja tiegħu fis-snin ta' wara. Il-bastimenti tal-Unjoni Ewropea jistgħu jibdew bl-attivitajiet tas-sajd tagħhom fiż-żona tas-sajd tal-Mauritania mid-data tal-applikazzjoni provviżorja biss.

▼M1

3. Il-qabdiet totali permissibbli (il-kategoriji 1, 2, 2a, 3, 6, 7 u 8) u t-tunnellaġġ ta' referenza (il-kategoriji 4 u 5) huma ddefiniti fl-iskedi tekniċi mogħtija fl-Anness 1 ta' dan il-Protokoll. Dawn huma stabbiliti għal sena kalendarja, jiġifieri mill-1 ta' Jannar sal-31 ta' Diċembru tas-sena kkonċernata. Meta l-ewwel perjodu u l-aħħar perjodu ta' applikazzjoni tal-Protokoll ma jkunux jikkorrispondu ma' sena kalendarja, il-qabdiet totali permissibbli għandhom jiġu stabbiliti pro rata temporis filwaqt li jitqiesu, għal kull kategorija tas-sajd, ix-xejriet tat-tqassim tal-qabdiet matul is-sena.

▼B

4. Il-qabdiet kollha li jagħmlu l-bastimenti tas-sajd tal-Unjoni Ewropea fiż-żona tas-sajd tal-Mauritania ma jistgħux jaqbżu l-qabdiet totali permissibbli, ħlief għall-kategoriji 4 u 5 (it-tunnellaġġ ta' referenza) u ħlief għad-dispożizzjonijiet speċifiċi li japplikaw għall-qabdiet totali permissibbli fil-każ tal-kategorija 6. F'każ li jinqabżu dawn il-limiti, għandhom jidħlu fis-seħħ ir-regoli ta' tnaqqis tal-kwoti li japplikaw skont ir-regolamenti tal-Unjoni Ewropea.

5. Skont il-paragrafu 3, il-Mauritania u l-Unjoni Ewropea jiżguraw li flimkien jimmonitorjaw l-attivitajiet tal-bastimenti tas-sajd tal-Unjoni fiż-żona tas-sajd tal-Mauritania sabiex tkun żgurata l-ġestjoni t-tajba tal-qabdiet totali permissibbli msemmija hawn fuq. Waqt dan il-monitoraġġ, il-Mauritania u tal-Unjoni Ewropea se jgħarrfu lil xulxin hekk kif il-qabdiet tal-bastimenti tas-sajd tal-Unjoni Ewropea li jkunu jinsabu fiż-żona tas-sajd tal-Mauritania jilħqu l-livell ta' 80 % tal-qabdiet totali permissibbli għall-kategorija tas-sajd korrispondenti. Wara dan, l-Unjoni Ewropea għandha tgħarraf lill-Istati Membri b'dan.

6. Malli l-qabdiet jilħqu l-livell ta' 80 % tal-qabdiet totali permissibbli korrispondenti, il-Mauritania u l-Unjoni Ewropea se jimmonitorjaw kull xahar il-qabdiet tal-bastimenti tas-sajd tal-Unjoni. Dan il-monitoraġġ għandu jseħħ kuljum ladarba tiġi implimentata s-sistema ta' monitoraġġ elettroniku tal-qabdiet (“ERS”) imsemmija fil-paragrafu 4 tal-Kapitolu IV tal-Anness 1 ta' dan il-Protokoll. Il-Mauritania u tal-Unjoni Ewropea għandhom jgħarrfu lil xulxin malli jintlaħaq il-livell tal-qabdiet totali permissibbli korrispondenti. Wara dan, l-Unjoni Ewropea għandha tgħarraf lill-Istati Membri b'dan sabiex jitwaqqfu dawn l-attivitajiet tas-sajd.

▼M1

7. Għall-kategoriji tas-sajd 4 u 5, jekk il-qabdiet li jagħmlu l-bastimenti tas-sajd għat-tonn tal-Unjoni Ewropea fiż-żona tas-sajd tal-Mauritania jaqbżu t-tunnellaġġ ta' referenza previst għal kull waħda minn dawn il-kategoriji, l-ammont ta' sebgħa u ħamsin miljun u ħames mitt elf (57 500 000 ) Euro tal-kontribuzzjoni finanzjarja se jiżdied, għal kull tunnellata supplimentari maqbuda, bl-ammont tat-tariffa stabbilit fl-iskedi tekniċi korrispondenti għas-sena kkonċernata. Madankollu, l-ammont li l-Unjoni Ewropea jkollha tħallas meta jinqabżu dawn il-limiti ma jistax ikun iżjed mill-ammont li jikkorrispondi mal-ammont doppju tat-tunnellaġġ ta' referenza. Meta l-kwantitajiet maqbudin mill-bastimenti tal-Unjoni Ewropea jkunu iżjed mid-doppju tat-tunnellaġġ ta' referenza korrispondenti, l-ammont dovut għall-kwantità li taqbeż dan il-limitu għandu jitħallas is-sena ta' wara.

▼B

8. Il-kontribuzzjoni finanzjarja msemmija fil-paragrafu 1 ta' dan l-Artikolu għandha titħallas f'kont tat-Teżor Pubbliku miftuħ mal-Bank Ċentrali tal-Mauritania. Kull sena, fis-sitt xhur ta' qabel id-data prevista għall-ħlas, l-awtoritajiet tal-Mauritania għandhom jibagħtu lill-Unjoni Ewropea d-dettalji ta' dan il-kont bankarju.

Artikolu 3

Appoġġ finanzjarju għall-promozzjoni tas-sajd sostenibbli

1. Suġġett, ammont u modalitajiet

1.1. Sabiex tissaħħaħ is-sħubija strateġika bejn iż-żewġ Partijiet, minbarra l-kontribuzzjoni finanzjarja msemmija fl-Artikolu 2(1), qed jiġi previst ukoll appoġġ finanzjarju għall-promozzjoni tas-sajd sostenibbli li jlaħħaq is-sittax-il miljun u ħames mitt elf euro (EUR 16.5 miljun) għall-perjodu tal-Protokoll.

1.2. L-appoġġ finanzjarju msemmi fil-paragrafu 1.1 jikkostitwixxi għajnuna għall-iżvilupp tas-sajd sostenibbli fil-Mauritania, li m'għandhiex x'taqsam mal-parti tal-aċċess tal-bastimenti tal-Unjoni Ewropea għaż-żona tas-sajd tal-Mauritania, u li tikkontribwixxi għall-implimentazzjoni tal-istrateġiji nazzjonali settorjali għall-iżvilupp sostenibbli tas-settur tas-sajd minn naħa waħda, u għall-protezzjoni ambjentali ta' żoni marittimi kostali protetti min-naħa l-oħra, f'konformità mal-Qafas Strateġiku għall-ġlieda kontra l-faqar li hu fis-seħħ.

1.3. L-Unjoni Ewropea se tagħti l-appoġġ finanzjarju msemmi fil-paragrafu 1 ftit ftit, f'serje ta' ħlasijiet parzjali. Id-deċiżjoni li jsiru dawn il-ħlasijiet parzjali tittieħed abbażi tal-ilħiq tal-għanijiet iddefiniti b'mod konġunt u evalwati mill-Kumitat Konġunt skont l-Artikolu 7(2) u l-Artikolu 10(1)(b) tal-Ftehim. L-arranġamenti prattiċi għall-implimentazzjoni se jkunu ddefiniti skont il-paragrafi 2 u 3 ta' dan l-Artikolu u skont l-Anness 2 ta' dan il-Protokoll. Jekk ikun hemm bżonn, il-Kumitat Konġunt jista' jispeċifika iktar dawn l-arranġamenti jew jirrevedihom.

1.4. L-appoġġ finanzjarju msemmi fil-paragrafu 1.1 għandu jintuża għal azzjonijiet u proġetti speċifiċi identifikati b'mod konġunt. Dan ma jistax jintuża biex ikopri l-ispejjeż operattivi tal-benefiċjarji, ħlief għall-pakketti finanzjarji msemmijin filparagrafu 2.2 u fil-paragrafu 2.3, li huma maħsubin għall-operat tal-grupp eżekuttiv u għall-awditjar estern, rispettivament.

2. Kundizzjonijiet għall-implimentazzjoni

2.1. L-appoġġ settorjali jiġi implimentat minn grupp eżekuttiv li għandu l-kompitu jwettaq id-deċiżjonijiet li jkun ħa l-Kumitat Konġunt. Il-grupp eżekuttiv jinħatar mill-Ministru għas-Sajd u jaqa' taħt l-awtorità tiegħu.

2.2. Il-grupp eżekuttiv imsemmi fil-paragrafu 2.1 jiġi ffinanzjat minn pakkett finanzjarju speċifiku apposta tal-appoġġ settorjali, li l-ammont annwali tiegħu jiġi stabbilit mill-Kumitat Konġunt. Mingħajr ħsara għad-dispożizzjonijiet tal-Artikoli 8, 9 u 10 ta' dan il-Protokoll, l-Ewropa għandha tittrasferixxi dan il-pakkett kull sena sabiex il-grupp eżekuttiv ikun jista' jkompli għaddej bil-ħidma tiegħu mingħajr interruzzjonijiet għal perjodu ta' żmien identifikat biċ-ċar, b'mod indipendenti mill-bqija tal-appoġġ settorjali, li għandu jingħadda skont id-dispożizzjonijiet mogħtija f'dan l-Artikolu u fl-Anness 2.

2.3. Il-Kumitat Konġunt għandu jivvalida l-kompożizzjoni tal-grupp eżekuttiv u r-regoli ta' ħidma tiegħu. Huwa jiżgura li l-appoġġ settorjali jingħata skont standards li huma kompatibbli mar-regoli ta' ġestjoni finanzjarja tal-Unjoni Ewropea, l-iktar f'dak li għandu x'jaqsam mal-attribuzzjoni tas-swieq pubbliċi u tas-sussidji. Se jsir awditu estern annwali ffinanzjat mill-appoġġ settorjali dwar il-ħidma ta' dan il-grupp.

2.4. Il-grupp eżekuttiv jidentifika l-proġett u l-azzjonijiet li jistgħu jiġu ffinanzjati mill-appoġġ settorjali u l-organizzazzjonijiet li jistgħu jmexxu t-tali proġetti. Skont il-paragrafu 4 tal-Anness 2, dan il-grupp iħejji programm pluriennali għall-appoġġ settorjali, li jrid jiġi approvat mill-Kumitat Konġunt. Dan il-programm pluriennali jinqasam fi programmi annwali li jinkludu l-azzjonijiet u l-proġetti ddettaljati li jridu jintbagħtu lill-Ministru u wara jiġu approvati mill-Kumitat Konġunt qabel ma jsir il-ħlas parzjali tal-appoġġ settorjali korrispondenti lill-awtoritajiet tal-Mauritania, fil-limitu tal-fondi disponibbli għal dan l-appoġġ.

2.5. Il-grupp eżekuttiv jikkoordina l-implimentazzjoni flimkien mal-benefiċjarji, tkun liema tkun l-awtorità ta' sorveljanza tagħhom, u jiċċekkja li l-azzjonijiet u l-proġetti jitwettqu tajjeb. Kull ħaġa li jagħmel il-grupp eżekuttiv li jkollha implikazzjoni finanzjarja trid tiġi approvata minn qabel mill-Ministru, wara li jkun ingħata parir dwarha mir-rappreżentant maħtur mill-Unjoni Ewropea u, jekk ikun hemm bżonn, mill-awtorità kompetenti ta' sorveljanza. Jekk ma jkunx hemm din l-approvazzjoni, il-grupp eżekuttiv jiġi mistieden jibdel il-proposta tiegħu għal deċiżjoni qabel ma jerġa' jibgħatha lill-Ministru għall-approvazzjoni tiegħu.

2.6. Sa mhux aktar tard minn 48 siegħa minn meta jiġu ppubblikati u ffirmati rispettivament, il-grupp eżekuttiv irid jibgħat lill-Ministru s-sejħiet għall-offerti, il-minuti tal-kumitati tal-għażla u l-kuntratti ffirmati għall-proġetti ffinanzjati minn dan l-appoġġ.

2.7. Meta jkun qed jitwettaq xi proġett, il-Ministru jista' jniedi emendi fl-azzjonijiet iffinanzjati, fl-orjentazzjonijiet, fl-għanijiet, fil-kriterji u fl-indikaturi tal-evalwazzjoni, li jridu jiġu approvati miż-żewġ Partijiet fil-Kumitat Konġunt. Din l-approvazzjoni hija kundizzjoni essenzjali biex l-Unjoni Ewropea tagħmel il-ħlas parzjali li jkun imiss wara dawk l-emendi.

2.8. Bi qbil mal-Ministru, il-grupp eżekuttiv jista' jipproponi lil xi sħab tekniċi jew finanzjarji li jikkontribwixxi finanzjarjament jew teknikament biex jitwettqu xi proġetti qabel ma dawn jiġu approvati mill-Kumitat Konġunt. Barra minn hekk, il-Kumitat Konġunt jista' jagħti wkoll lil xi sieħeb tekniku jew finanzjarju wieħed jew aktar ir-responsabbiltà għat-twettiq ta' xi proġett abbażi ta' regoli stabbiliti b'mod konġunt.

3. Monitoraġġ u viżibbiltà

3.1. Kull xahar issir laqgħa bejn il-grupp eżekuttiv, ir-rappreżentant tal-Ministru u r-rappreżentant maħtur mill-Unjoni Ewropea biex tiġi mmonitorjata l-implimentazzjoni tal-appoġġ settorjali. Wara din il-laqgħa, il-grupp eżekuttiv irid ifassal rapport dwarha li jiġi approvat minn dawk li jkunu ħadu sehem fil-laqgħa u li mbagħad jintbagħat lill-Kumitat Konġunt wara li jiġi approvat.

3.2. Qabel il-31 ta' Diċembru ta' kull sena, il-grupp eżekuttiv għandu jibgħat rapport iddettaljat dwar il-ħidma tiegħu lill-Kumitat Konġunt, skont il-mudell mogħti fl-Anness 2. Iż-żewġ partijiet għandhom jadottaw dan ir-rapport waqt l-ewwel laqgħa tal-Kumitat Konġunt li ssir wara li jintbagħat.

3.3. Barra minn hekk, il-grupp eżekuttiv għandu jibgħat rapport finali lill-Kumitat Konġunt dwar l-azzjonijiet u l-proġetti kollha li jkunu ntemmu fil-qafas tal-appoġġ settorjali previst f'dan il-Protokoll, li jkun jinkludi l-impatti ekonomiċi u soċjali li kellhom, speċjalment l-effett li ħallew fuq ir-riżorsi tas-sajd, fuq l-impjiegi u fuq l-investiment. Iż-żewġ partijiet għandhom jadottaw dan ir-rapport waqt l-ewwel laqgħa tal-Kumitat Konġunt li ssir wara li jintemmu l-attivitajiet tal-proġett.

3.4. Barra minn hekk, qabel ma jiskadi l-Protokoll, il-grupp eżekuttiv għandu jibgħat rapport finali lill-Kumitat Konġunt dwar l-implimentazzjoni tal-appoġġ settorjali kollu previst skont dan il-Protokoll, fosthom l-elementi msemmija fil-paragrafi 3.2 u 3.3.

3.5. Jekk ikun hemm bżonn, iż-żewġ Partijiet għandhom ikomplu jsegwu l-implimentazzjoni tal-appoġġ settorjali wara li jiskadi dan il-Protokoll u, fejn ikun xieraq, f'każ li jkun hemm sospensjoni skont id-dispożizzjonijiet tiegħu.

3.6. Il-Mauritania u l-Unjoni Ewropea flimkien se jiżguraw il-viżibbiltà tal-azzjonijiet iffinanzjati mill-appoġġ settorjali fil-kuntest tal-Protokoll tal-2008 sal-2012, tal-Protokoll tal-2013 sal-2014 u ta' dan il-Protokoll, jekk ikun hemm bżonn bl-appoġġ operattiv tal-grupp eżekuttiv.

3.7. Darba fis-sena, iż-żewġ Partijiet se jistiednu lill-benefiċjarji ewlenin tal-appoġġ, kemm dawk istituzzjonali u kemm dawk li mhumiex, biex jieħdu sehem f'sessjoni ta' ħidma dwar il-preżentazzjoni u l-ipprogrammar tal-azzjonijiet iffinanzjati mill-appoġġ settorjali.

3.8. Ir-rapporti msemmija fil-paragrafi 3.2, 3.3 u 3.4 u l-organizzazzjoni tas-sessjoni ta' ħidma msemmija fil-paragrafu 3.7 huma kundizzjonijiet essenzjali biex l-Unjoni Ewropea tagħmel il-ħlasijiet parzjali li jkun imiss tal-appoġġ finanzjarju msemmi fil-paragrafu 1.

3.9. Minbarra l-pakkett finanzjarju msemmi fil-paragrafu 2.2, li huwa maħsub għall-ħidma tal-grupp eżekuttiv, l-appoġġ finanzjarju ta' dan il-Protokoll ma jistax jibda jingħata qabel ma l-ammont żejjed mill-appoġġ finanzjarju tal-2013 sal-2014 (maqbul wara reviżjoni miż-żewġ Partijiet) ikun ġie ttrasferit għalkollox fuq il-kont imsemmi fil-paragrafu 3.10 u jkun intuża skont il-programm maqbul mill-Kumitat Konġunt. ►M2 Madankollu, dan l-ammont żejjed mill-appoġġ settorjali tal-2013 sal-2014 għandu jintuża l-aktar tard fi żmien għoxrin xahar (20) mid-data tal-applikazzjoni provviżorja ta' dan il-Protokoll u jekk dan ma jsirx jitqies li jkun ġie eżawrit u ma jkunx jista' jintuża. ◄

3.10. L-appoġġ finanzjarju msemmi fil-paragrafu 1 ta' dan l-Artikolu għandu jintbagħat f'kont tat-Teżor Pubbliku miftuħ mal-Bank Ċentrali tal-Mauritania f'isem il-Ministeru tas-Sajd u għandu jintuża biss għall-appoġġ settorjali. L-awtoritajiet tal-Mauritania għandhom jibagħtu lill-Unjoni Ewropea d-dettalji ta' dan il-kont bankarju malli jiftħuh.

Artikolu 4

Kooperazzjoni xjentifika għal sajd sostenibbli

1. Iż-żewġ partijiet jintrabtu li jippromwovu s-sajd responsabbli fiż-żona tas-sajd tal-Mauritania fuq il-bażi tal-prinċipji tal-użu sostenibbli tar-riżorsi tas-sajd u tal-ekosistemi tal-baħar.

2. Sakemm idum japplika dan il-Protokoll, iż-żewġ Partijiet se jikkooperaw biex jissorveljaw il-bidla fl-istat tar-riżorsi u tas-sajd fiż-żona tas-sajd tal-Mauritania. Għal dan il-għan, għandha ssir laqgħa tal-Kumitat Xjentifiku Konġunt Indipendenti mill-inqas darba fis-sena; darba fil-Mauritania u darba fl-Unjoni Ewropea.

3. Waqt l-ewwel laqgħa tiegħu, il-Kumitat Xjentifiku Konġunt Indipendenti għandu jadotta r-regoli interni tiegħu. Il-Kumitat Konġunt għandu japprova dawn ir-regoli interni. Minbarra l-Artikolu 4(1) tal-Ftehim, il-parteċipazzjoni fil-Kumitat Xjentifiku Konġunt Indipendenti tista' tiġi estiża kif meħtieġ għal xjenzati terzi, kif ukoll għal osservaturi, rappreżentanti ta' partijiet ikkonċernati jew rappreżentanti ta' korpi reġjonali ta' ġestjoni tas-sajd, bħas-CECAF.

4. Il-mandat tal-Kumitat Xjentifiku Konġunt Indipendenti għandu jkopri l-attivitajiet li ġejjin: (a) it-tfassil ta' rapport xjentifiku annwali fis-settur tas-sajd kopert b'dan il-Protokoll, kif ukoll l-evalwazzjoni tal-istokkijiet korrispondenti. Huwa u jfassal ir-rapport tiegħu, il-Kumitat Xjentifiku Konġunt Indipendenti jqis għalkollox l-informazzjoni dwar l-attivitajiet tal-flotot nazzjonali tal-Mauritania u tal-flotot barranin l-oħra, kif ukoll il-miżuri u l-pjanijiet ta' ġestjoni adottati mill-Mauritania; (b) l-identifikazzjoni u l-proposta tal-implimentazzjoni ta' programmi jew azzjonijiet li jistgħu jtejbu l-fehim tad-dinamika tar-riżorsi tas-sajd, tal-istat tagħhom, kif ukoll tal-evoluzzjoni tal-ekosistemi tal-baħar lill-Kumitat Konġunt; (c) l-analiżi tal-kwistjonijiet xjentifiċi li jinqalgħu matul l-implimentazzjoni ta' dan il-Protokoll u, jekk meħtieġ, fuq talba tal-Kumitat Konġunt, il-formalizzazzjoni ta' parir xjentifiku, skont proċedura approvata b'kunsens fil-Kumitat; (d) il-ġbir u l-analiżi tad-dejta dwar l-isforzi, il-qabdiet u l-kummerċjalizzazzjoni tal-qabdiet ta' kull taqsima tal-flotot tas-sajd nazzjonali, tal-Unjoni Ewropea u mhux tal-Unjoni Ewropea, li joperaw fiż-żona tas-sajd tal-Mauritania dwar ir-riżorsi u fis-sajd koperti minn dan il-Protokoll; (e) il-ħolqien u l-ipprogrammar tal-implimentazzjoni ta' kampanji ta' valutazzjoni annwali tal-istokkijiet sabiex jiġu stabbiliti l-ammonti żejda, l-opportunitajiet tas-sajd u l-għażliet ta' użu li jiggarantixxu l-konservazzjoni tar-riżorsi u tal-ekosistemi tagħhom; (f) l-għoti, fuq inizjattiva tiegħu stess jew b'risposta għal talba mill-Kumitat Konġunt jew minn waħda mill-Partijiet, ta' parir xjentifiku dwar l-għanijiet, l-istrateġiji u l-miżuri ta' ġestjoni li jitqiesu meħtieġa għall-użu sostenibbli tal-istokkijiet u tas-sajd koperti minn dan il-Protokoll; (g) il-proposta, fejn xieraq, fil-Kumitat Konġunt, ta' programm ta' reviżjoni tal-opportunitajiet tas-sajd, skont l-Artikolu 1 ta' dan il-Protokoll.

5. Sabiex jiġu applikati l-paragrafi 2, 3 u 4 u flimkien mad-dispożizzjonijiet previsti fl-Artikolu 1(7), kull sena il-Mauritania għandha tibagħt lill-Kumitat Xjentifiku Konġunt Indipendenti u lill-Unjoni Ewropea rapport iddettaljat li jispeċifika, għal kull kategorija tas-sajd, l-għadd ta' bastimenti li jtajru l-bandiera tal-Mauritania li għandhom awtorizzazzjoni tas-sajd, il-qabdiet korrispondenti awtorizzati, il-qabdiet li jkunu saru fil-verità u kull informazzjoni rilevanti dwar il-miżuri ta' ġestjoni tas-sajd li huma jkunu adottaw u implimentaw.

Artikolu 5

Is-sajd għal finijiet xjentifiċi, is-sajd sperimentali u opportunitajiet ġodda tas-sajd

1. Is-sajd għal finijiet xjentifiċi

1.1. Fuq parir tal-Kumitat Xjentifiku Konġunt Indipendenti, il-Kumitat Konġunt jista' jawtorizza kampanji xjentifiċi li jkollhom l-għan li jiġbru dejta u informazzjoni dwar ir-riżorsi bijoloġiċi u l-ekosistemi tal-baħar li fihom jieħdu sehem bastimenti tal-Unjoni Ewropea u/jew tal-Mauritania. Dawn il-kampanji jridu jitwettqu taħt ir-responsabbiltà konġunta tal-istituti tar-riċerka xjentifika Ewropej u tal-Mauritania.

1.2. Iż-żewġ Partijiet se jiddefinixxu l-mod kif il-bastimenti tal-Unjoni Ewropea u/jew tal-Mauritania jiġu mgħammra u jinkrew għal kull kampanja waqt il-laqgħat tal-Kumitat Konġunt.

1.3. Ir-riżultati ta' dawn il-kampanji għandhom jintużaw biex itejbu l-valutazzjoni tal-istokkijiet u biex ikunu jistgħu jiġu adottati miżuri ta' ġestjoni adattati.

1.4. Fil-każ tal-kategorija 8 (iċ-ċefalopodi), ir-riżultati tal-programm xjentifiku u/jew tal-valutazzjonijiet li jsiru skont l-Artikolu 4 jistgħu jwasslu biex jiġu riveduti l-limiti li jista' jkun hemm fuq il-qabdiet u l-miżuri ta' konservazzjoni li japplikaw għall-bastimenti tal-Unjoni Ewropea.

2. Is-sajd sperimentali

2.1. F'każ li l-bastimenti tas-sajd tal-Unjoni Ewropea jkunu interessati jwettqu attivitajiet tas-sajd li mhumiex previsti fl-Artikolu 1, il-Partijiet għandhom jikkonsultaw lil xulxin waqt il-laqgħat tal-Kumitat Konġunt biex jaraw jawtorizzawx dawn l-attivitajiet il-ġodda skont l-Artikolu 6(2) tal-Ftehim jew le. Fejn ikun xieraq, il-Kumitat Konġunt għandu jistabbilixxi l-kundizzjonijiet li japplikaw għal dawn l-opportunitajiet il-ġodda tas-sajd u, jekk ikun hemm bżonn, jemenda dan il-Protokoll u l-Anness tiegħu skont l-Artikolu 6 tal-Protokoll.

2.2. L-awtorizzazzjoni għat-twettiq tal-attivitajiet tas-sajd prevista fil-paragrafu 2.1 għandha tinħareġ filwaqt li jitqiesu l-aqwa pariri xjentifiċi disponibbli fil-livell nazzjonali u reġjonali u, fejn ikun xieraq, abbażi tar-riżultati tal-kampanji xjentifiċi vvalidati mill-Kumitat Xjentifiku Konġunt Indipendenti.

2.3. Wara l-konsultazzjonijiet imsemmija fil-paragrafu 2.1, il-Kumitat Konġunt jista' jawtorizza kampanji tas-sajd sperimentali fiż-żona tas-sajd tal-Mauritania sabiex jiġu ttestjati l-fattibbiltà teknika u l-vijabbiltà ekonomika tal-attivitajiet tas-sajd il-ġodda. Għal dan il-għan, huwa għandu jistabbilixxi, każ b'każ, l-ispeċijiet, il-kundizzjonijiet u kwalunkwe parametru ieħor rilevanti skont id-dispożizzjonijiet tal-Kapitolu XI tal-Anness 1 ta' dan il-Protokoll. Il-Partijiet għandhom iwettqu s-sajd sperimentali skont il-kundizzjonijiet li jkun stabbilixxa l-Kumitat Xjentifiku Konġunt Indipendenti.

Artikolu 6

Il-Kumitat Konġunt

1. Flimkien mal-kompiti li l-Kumitat Konġunt ingħata skont l-Artikolu 10 tal-Ftehim, dan ingħata wkoll is-setgħa li jieħu deċiżjonijiet dwar l-approvazzjoni tal-emendi ta' dan il-Protokoll u ta' dawn l-Annessi u l-Appendiċijiet li għandhom x'jaqsmu ma' dan li ġej: (a) ir-reviżjoni tal-opportunitajiet tas-sajd, jekk ikun hemm bżonn, u b'hekk tal-kontribuzzjoni finanzjarja rilevanti; (b) il-proċeduri tal-appoġġ settorjali kif previsti fl-Artikolu 3 u fl-Anness 2; (c) il-kundizzjonijiet li bihom il-bastimenti tal-Unjoni Ewropea jistgħu jwettqu l-attivitajiet tas-sajd tagħhom.

2. Fil-każ imsemmi fil-paragrafu 1(a), il-kontribuzzjoni finanzjarja għandha titranġa b'mod proporzjonat u pro rata temporis.

3. Il-Kumitat Konġunt għandu jiddeċiedi dwar l-emendi li jsiru fil-Protokoll u fl-Annessi u fl-Appendiċijiet skont il-paragrafu 1. Din id-deċiżjoni għandha tidħol fis-seħħ fid-data li fiha l-partijiet jgħarrfu lil xulxin li jkunu lestew il-proċeduri meħtieġa biex jadottaw din id-deċiżjoni.

4. Il-Kumitat Konġunt għandu jwettaq ħidmietu skont l-għanijiet tal-Ftehim u skont ir-regoli rilevanti adottati mill-organizzazzjonijiet reġjonali tas-sajd.

5. L-ewwel laqgħa tal-Kumitat Konġunt għandha ssir sa mhux iktar tard minn tliet (3) xhur wara l-applikazzjoni provviżorja ta' dan il-Protokoll.

Artikolu 7

Promozzjoni tal-kooperazzjoni bejn l-operaturi ekonomiċi

Il-Partijiet għandhom jagħmlu ħilithom sabiex joħolqu l-kundizzjonijiet adattati għall-promozzjoni tar-relazzjonijiet bejn l-intrapriżi tagħhom fl-oqsma tekniċi, ekonomiċi u kummerċjali, billi jinkoraġġixxu l-ħolqien ta' ambjent favorevoli għall-iżvilupp tan-negozju u tal-investiment. Hama għandhom jippromwovu l-kuntatti bejn l-operaturi ekonomiċi u jikkontribwixxu għall-kooperazzjoni bejniethom, fosthom b'rabta mal-appoġġ finanzjarju msemmi fl-Artikolu 3, fl-oqsma li ġejjin:

(a) l-iżvilupp taż-żona libera ta' Nouadhibou;

(b) l-iżvilupp ta' żoni tal-baħar protetti (il-parks nazzjonali ta' Banc d'Arguin u ta' Diawling);

(c) il-ġestjoni tal-portijiet;

(d) l-iżvilupp tal-industrija tas-sajd;

(e) l-iżvilupp ta' skambji li jkollhom l-għan li jtejbu t-taħriġ professjonali b'mod speċjali fil-qasam tas-sajd, tal-organizzazzjoni tas-sajd, tal-akkwakultura u s-sajd kontinentali, tat-tarzni u tas-sorveljanza marittima;

(f) il-kummerċjalizzazzjoni ta' prodotti tas-sajd; u

(g) l-akkwakultura.

Artikolu 8

Terminazzjoni minħabba livell baxx ta' użu tal-opportunitajiet tas-sajd

F'każ li jiġi nnutat livell baxx ta' użu tal-opportunitajiet tas-sajd, l-Unjoni Ewropea għandha tgħarraf lill-awtoritajiet tal-Mauritania, permezz ta' ittra, li hija jkun beħsiebha ttemm il-Protokoll. Din it-terminazzjoni għandha sseħħ fi żmien erba' (4) xhur wara n-notifika.

Artikolu 9

Sospensjoni tal-implimentazzjoni tal-Protokoll

1. L-implimentazzjoni ta' dan il-Protokoll tista' tiġi sospiża fuq l-inizjattiva ta' waħda mill-Partijiet jekk ikun hemm waħda mill-kundizzjonijiet li ġejjin jew iktar: (a) jekk l-attivitajiet tas-sajd fiż-żona tas-sajd tal-Mauritania ma jkunux jistgħu jitwettqu minħabba ċirkustanzi mhux tas-soltu, minbarra fenomeni naturali; (b) jekk ikun hemm tibdil sinifikanti fid-definizzjoni u fl-implimentazzjoni tal-politika tas-sajd ta' waħda miż-żewġ Partijiet li jaffettwa d-dispożizzjonijiet ta' dan il-Protokoll; (c) jekk jinbdew il-mekkaniżmi ta' konsultazzjoni previsti fl-Artikolu 96 tal-Ftehim ta' Cotonou b'rabta ma' ksur tal-elementi essenzjali u fundamentali tad-drittijiet tal-bniedem kif iddefiniti fl-Artikolu 9 tal-istess Ftehim; (d) jekk l-Unjoni Ewropea tonqos milli tħallas il-kontribuzzjoni finanzjarja prevista fl-Artikolu 2 għal raġunijiet oħrajn minbarra dawk previsti fl-Artikoli 8 u 10 ta' dan il-Protokoll; (e) jekk ikun hemm tilwima serja mhux solvuta bejn iż-żewġ Partijiet dwar l-applikazzjoni jew l-interpretazzjoni ta' dan il-Protokoll; (f) jekk ikun hemm tilwima serja mhux solvuta dwar l-implimentazzjoni tal-appoġġ finanzjarju previst fl-Artikolu 3 ta' dan il-Protokoll; u (g) jekk ikun hemm tilwima serja mhux solvuta dwar l-applikazzjoni tal-paragrafi 4 u 7 tal-Artikolu 1 ta' dan il-Protokoll.

2. Meta l-applikazzjoni tal-Protokoll tkun se tiġi sospiża għal raġunijiet oħrajn minbarra dawk imsemmija fil-paragrafu 1(c) ta' hawn fuq, il-Parti kkonċernata għandha tgħarraf bil-miktub lill-Parti l-oħra li hija jkun beħsiebha tagħmel dan tal-inqas erba' (4) xhur qabel id-data li fiha tkun se tidħol fis-seħħ din is-sospensjoni. Is-sospensjoni tal-Protokoll għar-raġunijiet mogħtija fil-paragrafu 1(c) għandha tidħol fis-seħħ minnufih hekk kif tittieħed id-deċiżjoni ta' sospensjoni.

3. F'każ ta' sospensjoni, il-Partijiet għandhom ikomplu għaddejjin bil-konsultazzjonijiet sabiex isibu soluzzjoni amikevoli għat-tilwim ta' bejniethom. Meta tinstab it-tali soluzzjoni, il-Protokoll jerġa' jibda jiġi applikat u l-ammonti tal-kontribuzzjoni finanzjarja u tal-appoġġ finanzjarju previsti fl-Artikolu 2 u fl-Artikolu 3 rispettivament jitnaqqsu b'mod proporzjonat u pro rata temporis skont it-tul ta' żmien li matulu kienet sospiża l-applikazzjoni tal-Protokoll.

Artikolu 10

Sospensjoni u reviżjoni tal-ħlas tal-kontribuzzjoni finanzjarja u tal-appoġġ settorjali

1. Il-kontribuzzjoni finanzjarja msemmija fl-Artikolu 2 tista' tiġi riveduta jew sospiża jekk ikun hemm waħda mill-kundizzjonijiet li ġejjin jew iktar: (a) jekk l-attivitajiet tas-sajd fiż-żona tas-sajd tal-Mauritania ma jkunux jistgħu jitwettqu minħabba ċirkustanzi mhux tas-soltu, minbarra fenomeni naturali; (b) jekk ikun hemm tibdil sinifikanti fid-definizzjoni u fl-implimentazzjoni tal-politika tas-sajd ta' waħda miż-żewġ Partijiet li jaffettwa d-dispożizzjonijiet ta' dan il-Protokoll; u (c) jekk jinbdew il-mekkaniżmi ta' konsultazzjoni previsti fl-Artikolu 96 tal-Ftehim ta' Cotonou b'rabta ma' ksur tal-elementi essenzjali u fundamentali tad-drittijiet tal-bniedem kif iddefiniti fl-Artikolu 9 tal-istess Ftehim.

2. L-Unjoni Ewropea tista' tirrevedi jew tissospendi, parzjalment jew totalment, il-ħlas tal-appoġġ settorjali previst fl-Artikolu 3 ta' dan il-Protokoll f'każ li jkun hemm il-kundizzjonijiet previsti fil-paragrafu 1(b) u 1(c), f'każ li ma jiġix eżegwit dan l-appoġġ settorjali jew jekk ir-riżultati li jinkisbu ma jkunux konformi mal-ipprogrammar, wara evalwazzjoni mwettqa mill-Kumitat Konġunt.

3. Il-kontribuzzjoni finanzjarja u/jew l-appoġġ finanzjarju previsti fl-Artikolu 2 u fl-Artikolu 3 rispettivament jerġgħu jibdew jitħallsu mill-ġdid wara konsultazzjoni u ftehim bejn iż-żewġ Partijiet malli tiġi stabbilita mill-ġdid is-sitwazzjoni li kien hemm qabel l-avvenimenti msemmija fil-paragrafu 1 u/jew meta r-riżultati tal-implimentazzjoni tal-appoġġ finanzjarju msemmija fil-paragrafu 2 ikunu jiġġustifikaw dan. Madankollu, il-ħlas tal-appoġġ finanzjarju previst fl-Artikolu 3 ma jistax jinbeda wara perjodu ta' sitt (6) xhur minn meta jiskadi dan il-Protokoll.

Artikolu 11

Kompjuterizzazzjoni tal-iskambji

1. Il-Mauritania u l-Unjoni Ewropea jintrabtu li jimplimentaw mingħajr dewmien is-sistemi kompjuterizzati meħtieġa għall-iskambju elettroniku tal-informazzjoni u d-dokumenti kollha marbutin mal-implimentazzjoni tal-Ftehim.

2. Malli s-sistemi previsti fil-paragrafu 1 ta' dan l-Artikolu jibdew jaħdmu, il-verżjoni elettronika ta' kwalunkwe dokument f'kull każ għandha titqies li hija ekwivalenti għall-verżjoni stampata tiegħu.

3. Il-Mauritania u l-Unjoni Ewropea għandhom jgħarrfu minnufih lil xulxin b'kull ħsara fis-sistema kompjuterizzata. F'dan il-każ, l-informazzjoni u d-dokumenti marbutin mal-implimentazzjoni tal-Ftehim għandha teħdilhom posthom b'mod awtomatiku l-verżjoni stampata tagħhom kif iddefinit fl-Anness 1.

Artikolu 12

Il-kunfidenzjalità tad-dejta

Il-Mauritania tintrabat li tittratta f'kull ħin id-dejta personali kollha dwar il-bastimenti tal-Unjoni Ewropea u l-attivitajiet tas-sajd tagħhom miksubin fil-kuntest tal-Ftehim strettament skont il-prinċipji tal-kunfidenzjalità u tal-protezzjoni tad-dejta. Din id-dejta għandha tintuża għall-implimentazzjoni tal-Ftehim biss.

Artikolu 13

Dispożizzjonijiet tal-liġijiet nazzjonali applikabbli

Bla ħsara għad-dispożizzjonijiet li jinsabu fil-Protokoll u fl-Annessi u fl-Appendiċijiet tiegħu, l-attivitajiet tas-servizzi tal-portijiet u x-xiri ta' provvisti għall-bastimenti li joperaw skont dan il-Protokoll u skont l-Annessi u l-Appendiċijiet tiegħu għandhom ikunu rregolati mil-liġijiet u r-regolamenti li japplikaw fil-Mauritania.

Artikolu 14

Applikazzjoni provviżorja

Dan il-Protokoll u l-Annessi u l-Appendiċijiet tiegħu għandhom japplikaw b'mod provviżorju minn meta ż-żewġ Partijiet jiffirmawh b'mod uffiċjali. Id-data tal-firma trid tkun tingħaraf b'mod ċar mid-data tal-inizjalar li turi meta ntemmu n-negozjati. Il-bastimenti tal-Unjoni Ewropea jistgħu jibdew bl-attivitajiet tas-sajd tagħhom fiż-żona tas-sajd tal-Mauritania mid-data tal-applikazzjoni provviżorja biss.

Artikolu 15

Tul ta' żmien

Dan il-Protokoll u l-Annessi u l-Appendiċijiet tiegħu għandhom japplikaw għal perjodu ta' erba' (4) snin mid-data tal-applikazzjoni provviżorja, sakemm ma jkunux itterminati.

Artikolu 16

Terminazzjoni

F'każ ta' terminazzjoni tal-Protokoll minbarra dik prevista fl-Artikolu 8, il-Parti kkonċernata għandha tgħarraf bil-miktub lill-Parti l-oħra li hija jkun beħsiebha tagħmel dan tal-inqas erba' (4) xhur qabel id-data li fiha tkun se tidħol fis-seħħ din it-terminazzjoni.

L-għoti tan-notifika msemmija fil-paragrafu ta' qabel għandha tagħti bidu għall-konsultazzjonijiet bejn il-Partijiet.

Artikolu 17

Dħul fis-seħħ

Dan il-Protokoll u l-Annessi u l-Appendiċijiet tiegħu għandhom jidħlu fis-seħħ fid-data meta l-Partijiet jgħarrfu lil xulxin li lestew il-proċeduri meħtieġa għal dak il-għan.

Съставено в Брюксел на шестнадесети ноември две хиляди и петнадесета година.

Hecho en Bruselas, el dieciseis de noviembre de dos mil quince.

V Bruselu dne šestnáctého listopadu dva tisíce patnáct.

Udfærdiget i Bruxelles den sekstende november to tusind og femten.

Geschehen zu Brüssel am sechzehnten November zweitausendfünfzehn.

Kahe tuhande viieteistkümnenda aasta novembrikuu kuueteistkümnendal päeval Brüsselis.

Έγινε στις Βρυξέλλες, στις δέκα έξι Νοεμβρίου δύο χιλιάδες δεκαπέντε.

Done at Brussels on the sixteenth day of November in the year two thousand and fifteen.

Fait à Bruxelles, le seize novembre deux mille quinze.

Sastavljeno u Bruxellesu šesnaestog studenoga dvije tisuće petnaeste.

Fatto a Bruxelles, addì sedici novembre duemilaquindici.

Briselē, divi tūkstoši piecpadsmitā gada sešpadsmitajā novembrī.

Priimta du tūkstančiai penkioliktų metų lapkričio šešioliktą dieną Briuselyje.

Kelt Brüsszelben, a kéteze-tizenötödik év november havának tzenhatodik napján.

Magħmul fi Brussell, fis-sittax-il jum ta’ Novembru fis-sena elfejn u ħmistax.

Gedaan te Brussel, de zestiende november tweeduizend vijftien.

Sporządzono w Brukseli dnia szesnastego listopada roku dwa tysiące piętnastego.

Feito em Bruxelas, em dezasseis de novembro de dois mil e quinze.

Întocmit la Bruxelles la șaisprezece noiembrie două mii cincisprezece.

V Bruseli šestnásteho novembra dvetisíctridsať.

V Bruslju, dne šestnajstega novembra leta dva tisoč petnajst.

Tehty Brysselissä kuudentenatoista päivänä marraskuuta vuonna kaksituhattaviisitoista.

Som skedde i Bryssel den sextonde november år tjugohundrafemton.

За Европейския съюз

Рог la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Za Europsku uniju

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

За Ислямска република Мавритания

Por la República Islámica de Mauritania

Za Mauritánskou islámskou republiku

For Den Islamiske Republik Mauretanien

Für die Islamische Republik Mauretanien

Mauritaania Islamivabariigi nimel

Για την Ισλαμική Δημοκρατία της Μαυριτανίας

For the Islamic Republic of Mauritania

Pour la République islamique de Mauritanie

Za Islamsku Republiku Mauritaniju

Per la Repubblica islamica di Mauritania

Mauritānijas Islāma Republikas vārdā –

Mauritanijos Islamo Respublikos vardu

A Mauritániai Iszlám Köztársaság részéről

Għar-Repubblika Iżlamika tal-Mauritania

Voor de Islamitische Republiek Mauritanië

W imieniu Islamskiej Republiki Mauretańskiej

Pela República Islâmica da Mauritânia

Pentru Republica Islamică Mauritania

Za Mauritánsku islámsku republiku

Za Islamsko republiko Mavretanijo

Mauritanian islamilaisen tasavallan puolesta

För Islamiska republiken Mauretanien

▼M1

Tabella tal-kategoriji tas-sajd imsemmija fl-Artikolu 1(1):







Kategoriji tas-sajd Il-qabdiet totali permissibbli u t-tunnellaġġ ta' referenza 1 Bastimenti tas-sajd li jistadu għall-krustaċji ħlief għall-awwista u l-granċ 5 000 tunnellata 2 Bastimenti tat-tkarkir (mingħajr friża) u bastimenti tas-sajd bil-konz tal-qiegħ għall-merluzz iswed 6 000 tunnellata 2(a) Bastimenti tat-tkarkir (mgħammra bi friża) li jintużaw għas-sajd tal-merluzz iswed merluzz iswed 3 500 tunnellata klamar 1 450 tunnellata siċċ 600 tunnellata 3 Bastimenti tas-sajd għall-ispeċijiet demersali ħlief il-merluzz iswed, b'irkaptu li ma jinvolvix xbieki tat-tkarkir 3 000 tunnellata 4 Bastimenti għas-sajd tat-tonn bit-tartaruni 12 500 tunnellata (tunnellaġġ ta' referenza) 5 Bastimenti għas-sajd tat-tonn bil-qasab u x-xlief u bastimenti tas-sajd bil-konz tal-wiċċ 7 500 tunnellata (tunnellaġġ ta' referenza) 6 Bastimenti tat-tkarkir użati għas-sajd tal-ħut pelaġiku li jkunu mgħammra bi friża 225 000 tunnellata (1) 7 Bastimenti għas-sajd tal-ħut pelaġiku frisk 15 000 tunnellata (2) 8 Ċefalopodi [pm] tunnellati (*1) Dan l-ammont jista' jinqabeż b'10 % mingħajr konsegwenzi għall-kontribuzzjoni finanzjarja mħallsa mill-Unjoni Ewropea b'rabta mal-aċċess. (*2) Jekk jintużaw dawn l-opportunitajiet tas-sajd, dawn għandhom jitnaqqsu mill-qabda totali permissibbli prevista għall-kategorija 6.

▼B

ANNESS 1

IL-KUNDIZZJONIJIET LI JIRREGOLAW L-ATTIVITAJIET TAS-SAJD MILL-BASTIMENTI TAL-UNJONI EWROPEA FIŻ-ŻONA TAS-SAJD TAL-MAURITANIA

KAPITOLU I

DISPOŻIZZJONIJIET ĠENERALI

1. Ħatra tal-awtorità kompetenti

Għall-finijiet ta' dan l-Anness u sakemm ma jkunx indikat mod ieħor, kull referenza għall-Unjoni Ewropea jew għall-Mauritania bħala l-awtorità kompetenti tfisser:

— għall-Unjoni Ewropea: il-Kummissjoni Ewropea, fejn xieraq permezz tad-delegazzjoni tal-Unjoni Ewropea f'Nouakchott (post ċentrali);

— għall-Mauritania: il-Ministeru responsabbli għas-Sajd permezz tad-Direttorat inkarigat mill-Programmazzjoni u l-Kooperazzjoni (post ċentrali), minn hawn 'il quddiem imsejjaħ il-“Ministeru”.

2. Żona tas-sajd tal-Mauritania

Il-koordinati taż-żona tas-sajd tal-Mauritania huma mogħtija fl-Appendiċi 2. Il-bastimenti tal-Unjoni Ewropea jistgħu jwettqu l-attivitajiet tas-sajd tagħhom fil-limiti stabbiliti għal kull kategorija tas-sajd fid-dokumenti tekniċi mogħtija fl-Appendiċi 1.

3. Identifikazzjoni tal-bastimenti

3.1. Il-marki ta' identifikazzjoni ta' kull bastiment tal-Unjoni Ewropea għandhom ikunu konformi mar-regolamenti tal-Unjoni Ewropea f'dan il-qasam. Dawn ir-regolamenti għandhom jiġu kkomunikati lill-Ministeru qabel l-applikazzjoni provviżorja tal-Protokoll. Kull modifika tagħhom għandha tiġi nnotifikata lill-Ministeru tal-anqas xahar qabel id-dħul fis-seħħ tagħha.

3.2. Kull bastiment li jaħbi l-marki, l-isem jew ir-reġistrazzjoni tiegħu għandu jiġi ppenalizzat bis-sanzjonijiet previsti fil-liġijiet tal-Mauritania li jkunu fis-seħħ.

4. Kontijiet bankarji

Il-Mauritania għandha tibagħat lill-Unjoni Ewropea, qabel id-dħul fis-seħħ tal-Protokoll, id-dettalji tal-kont(ijiet) bankarju/i (il-kodiċi BIC u IBAN) li fih(om) għandhom jitħallsu s-somom dovuti mill-bastimenti tal-Unjoni Ewropea skont il-Protokoll. L-ispejjeż marbutin mat-trasferimenti bankarji għandhom iħallsuhom is-sidien tal-bastimenti.

5. Modalitajiet ta' ħlas

5.1. Il-ħlasijiet għandhom isiru f'euro kif ġej: — għat-tariffi: permezz ta' trasferiment f'wieħed mill-kontijiet bankarji msemmijin fil-paragrafu 4, lit-Teżor tal-Mauritania; — għall-ispejjeż relatati mat-taxxa parafiskali: permezz ta' trasferiment f'wieħed mill-kontijiet bankarji msemmijin fil-paragrafu 4, lill-Gwardakosta tal-Mauritania; — għall-multi: permezz ta' trasferiment f'wieħed mill-kontijiet bankarji msemmijin fil-paragrafu 4, lit-Teżor tal-Mauritania.

5.2. L-ammonti msemmijin fil-paragrafu 5.1 ta' hawn fuq jitqiesu li jkunu waslu fir-realtà jekk it-Teżor jew il-Ministeru jikkonfermaw dan abbażi ta' notifiki min-naħa tal-Bank Ċentrali tal-Mauritania.

6. Ħatra ta' destinatarju

Kull bastiment tal-UE li jkun beħsiebu jħott il-ħut l-art jew jittrażbordah f'port tal-Mauritania għandu jiġi rrappreżentat minn destinatarju li jkun residenti hemmhekk, li għandu jirrappreżentah ukoll b'rabta ma' obbligi jew affarijiet prattiċi oħrajn li joħorġu minn dan il-Ftehim.

KAPITOLU II

LIĊENZJI

Fil-kuntest ta' dan l-Anness, il-liċenzja maħruġa mill-Mauritania lill-bastimenti tal-Unjoni Ewropea hija ekwivalenti għall-awtorizzazzjoni tas-sajd prevista fir-Regolamenti tal-Unjoni Ewropea li huma fis-seħħ.

Iż-żewġ Partijiet għandhom jiftehmu sabiex jippromwovu l-ħolqien ta' sistema ta' liċenzji elettronika.

1. Talbiet għall-ħruġ tal-liċenzji

1.1. L-Unjoni Ewropea għandha tibgħat lill-Ministeru l-listi tal-bastimenti, skont il-kategorija tas-sajd, li jitolbu li joperaw fil-limiti stabbiliti fid-dokumenti tekniċi tal-Protokoll, għoxrin (20) jum kalendarju qabel ma jibda l-perjodu ta' validità tal-liċenzji mitluba. Dawn il-listi għandhom jintbagħtu preferibbilment b'mezzi elettroniċi u magħhom iridu jintbagħtu d-dokumenti meħtieġa u l-prova tal-ħlas. L-applikazzjonijiet għal-liċenzji li ma jaslux fiż-żmien stipulat hawn fuq ma jistgħux jiġu pproċessati.

1.2. Dawn id-dokumenti għandhom jinkludu, għal kull kategorija tas-sajd: (a) l-għadd ta' bastimenti; (b) għal kull bastiment, il-karatteristiċi tekniċi prinċipali, kif imsemmija fil-fajl tal-bastimenti tas-sajd tal-Unjoni Ewropea; (c) l-irkaptu tas-sajd; (d) l-ammont ta' ħlasijiet dovuti, maqsumin skont l-intestatura; (e) l-għadd ta' baħrin mill-Mauritania li għandhom jittellgħu abbord skont il-Kapitolu IX ta' dan l-Anness.

1.3. Għat-tiġdid ta' liċenzja kull xahrejn, kull tliet xhur jew kull sena skont il-Protokoll fis-seħħ, għal bastiment li l-karatteristiċi tekniċi tiegħu ma jkunux inbidlu, it-talba għat-tiġdid għandu jkollha magħha biss il-provi tal-ħlas tat-tariffi u tal-ħlas tat-taxxa parafiskali.

2. Dokumenti meħtieġa għat-talba għall-ħruġ ta' liċenzja

2.1. Meta ssir l-ewwel talba għall-ħruġ ta' liċenzja minn kull bastiment, l-Unjoni Ewropea għandha tippreżenta formola ta' applikazzjoni għal-liċenzja lill-Ministeru, mimlija għal kull bastiment li jitlob liċenzja skont il-mudell li jidher fl-Appendiċi 3 ta' dan l-Anness. Din il-formola tispeċifika b'mod partikulari l-għadd ta' sajjieda mill-Mauritania mtellgħin abbord skont il-Kapitolu IX ta' dan l-Anness.

2.2. Meta jagħmel l-ewwel talba għall-ħruġ ta' liċenzja, sid il-bastiment irid jinkludi magħha d-dokumenti li ġejjin u jibgħathom preferibbilment b'mod elettroniku: (a) kopja ċċertifikata mill-Istat tal-bandiera taċ-Ċertifikat tat-Tunnellaġġ Internazzjonali li jindika t-tunnellaġġ tal-bastiment mogħti f'TG, iċċertifikat mill-organizzazzjonijiet internazzjonali akkreditati; (b) ritratt riċenti bil-kulur (li jkun ittieħed fl-aħħar sena), li jkun iċċertifikat mill-awtoritajiet kompetenti tal-Istat tal-bandiera u li juri l-bastiment mill-ġenb fl-istat attwali tiegħu, u li fuqu jkunu jidhru wkoll isem il-bastiment u s-sinjal internazzjonali tas-sejħa bir-radju tal-bastiment, jekk dan ikun rilevanti. Ir-ritratt elettroniku li jintbagħat irid ikollu riżoluzzjoni ta' mill-inqas 72 dpi (1 400 b'1 050 pixel). Jekk jintbagħat ritratt stampat, dan irid ikun fih tal-inqas 15-il cm b'10 cm; (c) id-dokumenti meħtieġa għall-inklużjoni fir-Reġistru nazzjonali tal-bastimenti tal-Mauritania. Din ir-reġistrazzjoni hija bla ħlas. L-ispezzjoni prevista fil-kuntest tar-reġistrazzjoni fir-Reġistru nazzjonali tal-bastimenti hija waħda amministrattiva biss.

2.3. Kull tibdil fit-tunnellaġġ ta' bastiment jobbliga lil sid il-bastiment ikkonċernat jibgħat kopja, iċċertifikata mill-Istat tal-bandiera, taċ-ċertifikat il-ġdid tat-tunnellaġġ, mogħti f'TG, kif ukoll li jibgħat id-dokumenti li jiġġustifikaw din il-bidla, b'mod partikulari l-kopja tal-applikazzjoni li huwa jkun bagħat lill-awtoritajiet kompetenti, l-approvazzjoni ta' dawn l-awtoritajiet u d-dettalji tal-bidliet li jkunu saru. Bl-istess mod, f'każ ta' bidla fl-istruttura jew fid-dehra esterna tal-bastiment, għandu jiġi ppreżentat ritratt ġdid li jkun iċċertifikat mill-awtoritajiet kompetenti tal-Istat tal-bandiera.

3. Eliġibbiltà għas-sajd

3.1. Jiġu aċċettati biss it-talbiet għall-ħruġ ta' liċenzji tas-sajd għal dawk il-bastimenti li għalihom ikunu ntbagħtu d-dokumenti meħtieġa skont il-paragrafi 2.1 u 2.2 ta' hawn fuq.

3.2. Kull bastiment li jkun jixtieq iwettaq xi attività tas-sajd fil-qafas ta' dan il-Protokoll għandu jkun irreġistrat fir-reġistru tal-bastimenti tas-sajd tal-Unjoni Ewropea u għandu jkun eliġibbli biex jistad fiż-żona tas-sajd tal-Mauritania. Il-bastiment m'għandux ikun imniżżel bħala bastiment li jkun inqabad jistad b'mod illegali, mhux irrappurtat u mhux irregolat.

3.3. Sabiex bastiment ikun eliġibbli, sid il-bastiment, il-kaptan u l-bastiment innifsu ma għandhomx ikunu pprojbiti milli jistadu fil-Mauritania. Huma għandhom ikunu f'sitwazzjoni regolari fil-konfront tal-awtoritajiet tal-Mauritania, jiġifieri jridu jkunu ssodisfaw l-obbligi kollha preċedenti li jkunu ġejjin mill-attivitajiet tas-sajd tagħhom fil-Mauritania.

4. Ħruġ tal-liċenzji

4.1. Il-Ministeru għandu joħroġ il-liċenzji għall-bastimenti wara li r-rappreżentant tas-sid jippreżenta l-provi individwali tal-ħlas għal kull bastiment (l-irċevuti mfassla mit-Teżor), kif speċifikat fil-Kapitolu I, mill-inqas għaxart (10) ijiem kalendarji qabel ma l-liċenzji jsiru validi.

4.2. Il-liċenzji oriġinali jistgħu jinġabru mingħand is-servizzi tal-Ministeru f'Nouadhibou (mingħand id-Direttorat marittimu reġjonali). Il-Ministeru jibgħat kopja skenjata ta' dawn il-liċenzji oriġinali lill-Unjoni Ewropea b'mezzi elettroniċi.

4.3. Barra minn hekk, il-liċenzji għandhom jindikaw il-perjodu ta' validità, il-karatteristiċi tekniċi tal-bastiment, l-għadd ta' baħrin mill-Mauritania u r-referenzi għall-ħlasijiet tat-tariffi.

4.4. Il-bastimenti li jingħataw liċenzja se jitniżżlu fil-lista tal-bastimenti li huma awtorizzati jistadu li se tintbagħat fl-istess ħin u mingħajr dewmien lill-Gwardakosta tal-Mauritania u lill-Unjoni Ewropea. It-talbiet għall-ħruġ tal-liċenzji li ma jkunux intlaqgħu mill-Ministeru għandhom jiġu nnotifikati lill-Unjoni Ewropea. Jekk ikun il-każ, il-Ministeru għandu jagħti kreditu fuq il-ħlasijiet li jista' jkun hemm relatati magħhom, wara li jitnaqqas il-bilanċ li jista' jkun hemm tal-multi li jkun għad iridu jitħallsu.

4.5. Il-liċenzji tas-sajd għandhom jinżammu l-ħin kollu abbord il-bastiment li jkun ingħata l-liċenzja u jintwerew, waqt kull kontroll, lill-awtoritajiet li jkollhom id-dritt jitolbu dan. Għal perjodu massimu ta' 30 jum kalendarju minn meta tinħareġ il-liċenzja, il-bastiment jista' jżomm, b'mod temporanju, kopja ta' din il-liċenzja, dejjem jekk dan il-bastiment ikun imniżżel fir-realtà fil-lista tal-bastimenti awtorizzati msemmija fil-paragrafu 4(4). Matul dan il-perjodu, din il-kopja se titqies bħala ekwivalenti għal-liċenzja oriġinali.

5. Validità u użu tal-liċenzji

5.1. Il-liċenzja tas-sajd għandha tkun valida biss għall-perjodu kopert mill-ħlas tat-tariffa bil-kundizzjonijiet speċifikati fid-dokument tekniku. Il-liċenzji jinħarġu għal perjodi ta' xahrejn għas-sajd għall-gambli u għal tliet xhur jew tnax-il xahar għall-kategoriji l-oħra. Dawn jistgħu jiġġeddu. Il-liċenzji jibdew jgħoddu mill-ewwel jum tal-perjodu mitlub. Biex wieħed jistabbilixxi l-validità tal-liċenzji, għandu jirreferi għal perjodi kalendarji annwali mill-1 ta' Jannar sal-31 ta' Diċembru. L-ewwel perjodu tal-Protokoll jibda fid-data tal-applikazzjoni provviżorja tiegħu u jispiċċa fil-31 ta' Diċembru tal-istess sena. L-aħħar perjodu tal-Protokoll jispiċċa fl-aħħar tal-perjodu ta' applikazzjoni tiegħu. L-ebda liċenzja ma tista' tibda matul perjodu annwali u tispiċċa matul il-perjodu annwali ta' wara. Il-bastimenti tas-sajd għat-tonn bit-tartaruni, il-bastimenti tas-sajd għat-tonn bil-qasab u x-xlief u l-bastimenti tas-sajd bil-konz li jibbenefikaw mil-liċenzji tas-sajd fil-pajjiżi tas-sottoreġjun jistgħu jsemmu fuq l-applikazzjoni għal liċenzja, il-pajjiż, l-ispeċijiet u t-tul tal-validità tal-liċenzji tagħhom bil-ħsieb li jiġi ffaċilitat id-dħul u l-ħruġ tagħhom miż-żona tas-sajd.

5.2. Il-ħruġ ta' liċenzja ma jagħmilx ħsara lill-preżenza effettiva tal-bastiment fiż-żona tas-sajd tal-Mauritania matul il-perjodu ta' validità ta' din il-liċenzja.

5.3. Kull liċenzja tas-sajd għandha tinħareġ f'isem bastiment speċifiku. Din mhijiex trasferibbli. Madankollu, f'każ ta' telf jew waqfien fit-tul ta' bastiment minħabba ħsara teknika gravi, il-liċenzja tal-bastiment inizjali tinbidel b'liċenzja għal bastiment ieħor li jkun jidħol fl-istess kategorija tas-sajd, sakemm ma jinqabiżx it-tunnellaġġ awtorizzat għal din il-kategorija.

5.4. Sid il-bastiment li jkun ġralu l-ħsara, jew ir-rappreżentant tiegħu, għandu jirritorna l-liċenzja tas-sajd ikkanċellata lill-Ministeru.

5.5. L-aġġustamenti addizzjonali fl-ammonti mħallsa li jistgħu jkunu meħtieġa f'każ ta' sostituzzjoni tal-liċenzja għandhom isiru qabel il-ħruġ tal-liċenzja ta' sostituzzjoni.

6. Spezzjonijiet tekniċi

6.1. Darba fis-sena, kif ukoll wara xi tibdil fit-tunnellaġġ jew fil-kategorija tas-sajd li jwassal għall-użu ta' rkaptu tas-sajd differenti, kull bastiment tal-Unjoni Ewropea għandu jidħol fil-port ta' Nouadhibou sabiex issirlu spezzjoni kif previst mir-regolamenti fis-seħħ. Dawn l-ispezzjonijiet iridu jitwettqu fi żmien tmienja u erbgħin siegħa mill-wasla tal-bastiment fil-port. Fil-każ tal-bastimenti tas-sajd għat-tonn bit-tartaruni, tal-bastimenti tas-sajd bil-qasab u x-xlief u tal-bastimenti tas-sajd bil-konz tal-wiċċ, kull bastiment li jkun qed jopera għall-ewwel darba fil-kuntest tal-ftehim għandhom isirulu l-ispezzjonijiet previsti mir-regolamenti fis-seħħ qabel ma jirċievi l-liċenzja tiegħu. Dawn l-ispezzjonijiet jistgħu jseħħu f'port barrani li jrid ikun hemm qbil dwaru. F'dan il-każ, l-ispejjeż kollha marbutin ma' din l-ispezzjoni għandhom jitħallsu minn sid il-bastiment.

6.2. Wara l-ispezzjoni teknika, il-kaptan tal-bastiment jingħata ċertifikat ta' konformità, b'validità ugwali għal dik tal-liċenzja, li jiġi estiż, mingħajr ħlas u awtomatikament, għall-bastimenti li jġeddu l-liċenzja tagħhom matul dik is-sena. Dan iċ-ċertifikat għandu jinżamm dejjem abbord. Huwa għandu jispeċifika wkoll il-kapaċità tal-bastimenti tas-sajd għall-ħut pelaġiku li jagħmlu t-trażbord.

6.3. L-ispezzjonijiet tekniċi għandhom iservu biex tiġi ċċekkjata l-konformità tal-karatteristiċi tekniċi u tal-irkaptu abbord u biex jiġi vverifikat li d-dispożizzjonijiet dwar l-ekwipaġġ mill-Mauritania jkunu ġew issodisfati.

6.4. L-ispejjeż relatati mal-ispezzjonijiet għandhom jitħallsu mis-sidien b'rati li jiġu stabbiliti skont ir-rati ffissati mir-regolamenti tal-Mauritania u kkomunikati lill-Unjoni Ewropea. Dawn ma jistgħux ikunu ogħla mis-somom imħallsin normalment mill-bastimenti l-oħrajn għall-istess servizz.

6.5. In-nuqqas ta' ħarsien ta' xi waħda mid-dispożizzjonijiet previsti fil-paragrafi 6.1 u 6.2 ta' hawn fuq iwassal għas-sospensjoni awtomatika tal-liċenzja tas-sajd sa ma s-sid iħares l-obbligi tiegħu.

KAPITOLU III

TARIFFI

1. Tariffi

1.1. It-tariffi huma kkalkulati għal kull bastiment bil-kundizzjonijiet mogħtija fid-dokumenti tekniċi tal-Protokoll u abbażi tar-rati annwali stabbiliti fihom. L-ammonti tat-tariffi jinkludu kull dazju u taxxa fuqhom, minbarra t-taxxa parafiskali, it-taxxi tal-port u l-ħlasijiet dovuti għas-servizzi.

1.2. Il-Ministeru jikkalkula t-tariffi billi jqis il-qabdiet li jkunu saru matul il-perjodu ta' validità tal-liċenzji u wara li jitnaqqsu l-ħlasijiet li jkunu saru bil-quddiem biex jinħarġu dawn il-liċenzji.

1.3. Il-Ministeru jgħarraf lis-sidien tal-bastimenti jew lid-destinatarji tagħhom bil-kalkoli tat-tariffi fix-xahar ta' wara l-perjodu ta' validità tal-liċenzji. Fl-istess ħin, tintbagħat kopja ta' dawn il-kalkoli lill-Unjoni Ewropea.

1.4. It-tariffi għandhom jitħallsu permezz ta' trasferiment f'wieħed mill-kontijiet bankarji msemmijin fil-paragrafu 4 tal-Kapitolu I. F'każ li jkunu saru ħlasijiet eċċessivi, it-Teżor tal-Mauritania jagħti kreditu lis-sid jew lid-destinatarju tiegħu għalihom, li jista' jitnaqqas minn xi ħlas sussegwenti.

1.5. F'każ li jkun hemm nuqqas ta' qbil dwar l-ammont tat-tariffi stabbilit, iż-żewġ Partijiet għandhom jikkonsultaw lil xulxin mingħajr dewmien, fosthom waqt il-laqgħa tal-Kumitat Konġunt, jekk ikun hemm bżonn, u għandhom jivverifikaw il-kalkoli tal-qabdiet u l-kalkolu tat-tariffi korrispondenti.

2. Tariffi in natura

2.1. Is-sidien tal-bastimenti tat-tkarkir użati għas-sajd għall-ħut pelaġiku li jkunu mgħammra bi friża u tal-bastimenti użati għas-sajd għall-gambli tal-Unjoni Ewropea li jistadu fil-qafas ta' dan il-Protokoll għandhom jikkontribwixxu (b'rabta mal-qabdiet inċidentali tagħhom tal-ħut) għall-politika ta' distribuzzjoni tal-ħut lill-popolazzjonijiet fil-bżonn, sa 2 % tal-qabdiet tagħhom ta' ħut pelaġiku ttrażbordat jew imniżżel l-art wara l-qabda.

2.2. L-ammont ta' 2 % għandu jiġi kkalkulat abbażi tal-qabdiet kollha, ikunu x'ikunu l-ispeċijiet u irrispettivament mill-valur kummerċjali tagħhom, u għandu jiżdied mal-qabda totali permissibbli. Il-qabdiet użati għat-tariffi in natura jridu jirriflettu l-kompożizzjoni, skont l-ispeċi, tal-qabdiet totali abbord il-bastiment fil-mument tat-trażbord ta' dawn it-2 %. Madankollu, għall-bastimenti li jkunu qed jistadu għas-sawrell u għall-kavalli, l-ammont ta' 2 % jista' jittieħed mill-qabdiet tas-sawrell (ta' daqs kbir jew, jekk ma jkunx hemm, ta' daqs medju) jew, jekk ma jkunx hemm, mill-qabdiet tal-laċċ (ta' daqs kbir jew, jekk ma jkunx hemm, ta' daqs medju). Għall-bastimenti li jkunu qed jistadu għas-sardin, l-ammont ta' 2 % se jittieħed fl-istess kwantitajiet mill-qabdiet tas-sawrell u mill-qabdiet tal-laċċ miżmumin abbord, jew, jekk ma jkunx hemm, mill-qabdiet tas-sardin miżmumin abbord.

2.3. Il-qabdiet użati għat-tariffi in natura jridu jingħataw lill-Għaqda nazzjonali tad-distribuzzjoni tal-ħut. Rappreżentant tal-Għaqda nazzjonali tad-distribuzzjoni tal-ħut irid joħroġ, b'mod sistematiku, irċevuta li rċieva din it-tariffa in natura u jrid jiffirmaha, u l-kaptan tal-bastiment irid jingħata kopja tagħha.

2.4. Il-qabdiet użati għat-tariffi in natura jistgħu jingħataw billi jinħattu l-art mal-moll jew billi jiġu ttażbordati fil-port. F'każ li l-qabdiet jiġu ttrażbordati fil-port, id-dgħajjes li għal fuqhom ikunu qed jiġu ttrażbordati dawn il-qabdiet iridu jkunu adattati għalkollox għall-attivitajiet meħtieġa, sabiex ikun żgurat li kollox imur sew waqt it-trażbord. Il-kaptan tal-bastiment tas-sajd għall-ħut pelaġiku jista' jagħżel id-dgħajsa tal-Mauritania li tkun l-iktar adattata biex jitwettqu dawn l-attivitajiet f'kollaborazzjoni mad-destinatarju tiegħu u mal-Għaqda nazzjonali tad-distribuzzjoni tal-ħut.

2.5. Jekk ikun hemm riskji għas-sigurtà tal-bastiment tas-sajd jew tad-dgħajsa tal-Mauritania jew tal-ekwipaġġi tagħhom, jew imminar ċar ta' din is-sigurtà, il-kaptan tal-bastiment tas-sajd jista' jirrifjuta li jkompli bl-attività ta' trażbord tal-qabdiet għal fuq dik id-dgħajsa tal-Mauritania u għandu javża lir-rappreżentant tal-Għaqda nazzjonali tad-distribuzzjoni tal-ħut b'dan, li għandu jibgħatlu dgħajsa oħra.

2.6. L-attivitajiet tal-ħatt l-art tal-qabdiet użati għat-tariffi in natura jridu jiġu ppjanati u organizzati b'mod li ma jaffettwawx ħażin l-andament tajjeb tal-attivitajiet tal-bastiment tas-sajd.

2.7. Jekk ma jkunx hemm biżżejjed postijiet tal-ħżin fil-mument meta jkunu se jinħattu l-art il-qabdiet, il-kaptan tal-bastiment tas-sajd jitneħħielu kompletament u definittivament l-obbligu li jħott l-art il-qabdiet bħala tariffa in natura għall-qabda korrispondenti. F'dak il-każ, ir-rappreżentant tal-Għaqda nazzjonali tad-distribuzzjoni tal-ħut għandu joħroġlu ċertifikat dwar dan, li jikkonferma li l-qabdiet li kellhom jingħataw bħala tariffa in natura ma setgħux jinħattu l-art minħabba li ma kienx hemm postijiet tal-ħżin fuq l-art. Il-qabdiet li ma jinħattux l-art minħabba li ma jkunx hemm biżżejjed postijiet tal-ħżin u li b'hekk jinżammu abbord għandhom jitnaqqsu mill-qabda totali permissibbli.

2.8. It-tariffa in natura teskludi kategorikament kull forma oħra ta' kontribuzzjoni imposta. Hija ma tista' twassal għall-ebda bidla f'ammont ekwivalenti fi flus u lanqas ma tista' tikkostitwixxi dejn.

2.9. Il-qabdiet li jikkorrispondu għat-tariffa in natura għandhom jittieħdu mill-Għaqda nazzjonali tad-distribuzzjoni tal-ħut u jitqassmu lill-popolazzjonijiet fil-bżonn bil-kundizzjonijiet previsti fil-liġijiet tal-Mauritania.

2.10. Kull sena, l-Għaqda nazzjonali tad-distribuzzjoni tal-ħut għandha tfassal rapport dwar l-użu ta' din it-tariffa in natura, dwar min ibbenefika minnha, dwar il-kwantitajiet ta' ħut imqassmin u l-kundizzjonijiet li bihom tqassmu dawn il-kwantitajiet. Dan ir-rapport jiġi evalwat mill-Kumitat Konġunt.

2.11. F'każ li jkun hemm xi diffikultà fl-applikazzjoni ta' dawn id-dispożizzjonijiet, iż-żewġ Partijiet għandhom jikkonsultaw lil xulxin, fosthom waqt laqgħa tal-Kumitat Konġunt, sabiex jaqsmu bejniethom l-informazzjoni kollha li tista' tkun utli dwar din l-applikazzjoni u jidentifikaw l-iktar soluzzjonijiet adattati biex jingħelbu dawn id-diffikultajiet.

3. Taxxa parafiskali

3.1. Ir-rati tat-taxxa parafiskali għall-bastimenti tas-sajd industrijali huma pagabbli fil-valuta lokali, skont id-digriet li jistabbilixxi t-taxxa parafiskali, skont dan li ġej: Kategorija tas-sajd għall-krustaċji, għaċ-ċefalopodi u għall-ħut tal-qiegħ:



Tunnellaġġ (f'TG) Ammont kull tliet xhur (f'MRO) < 99 50 000 100-200 100 000 200-400 200 000 400-600 400 000 > 600 600 000 Kategorija tas-sajd (għall-ħut li jpassi ħafna u għall-ħut pelaġiku):



Tunnellaġġ Ammont fix-xahar (f'MRO) < 2 000 50 000 2 000 -3 000 150 000 3 000 -5 000 500 000 5 000 -7 000 750 000 7 000 -9 000 1 000 000 > 9 000 1 300 000

3.2. Bl-eċċezzjoni tal-kategoriji 4 u 5, it-taxxa parafiskali hija dovuta għal trimestru sħiħ, jew diversi trimestri, irrispettivament mill-preżenza ta' perjodu ta' waqfien għal raġunijiet bijoloġiċi.

3.3. Ir-rata tal-kambju (MRO/EUR) li għandha tintuża għall-ħlas tat-taxxa parafiskali għal sena kalendarja għandha tkun ir-rata medja tas-sena ta' qabel ikkalkulata mill-Bank Ċentrali tal-Mauritania u mibgħuta mill-Ministeru sa mhux aktar tard mill-1 ta' Diċembru tas-sena ta' qabel l-applikazzjoni tagħha.

3.4. Trimestru għandu jikkonsisti minn wieħed mill-perjodi ta' tliet xhur li jibdew fl-1 ta' Ottubru, fl-1 ta' Jannar, fl-1 ta' April u fl-1 ta' Lulju, ħlief għall-ewwel u l-aħħar perjodu tal-Protokoll.

4. Kundizzjonijiet speċifiċi li japplikaw għall-bastimenti tas-sajd għat-tonn

4.1. Id-dikjarazzjonijiet tal-qabdiet stabbiliti minn kull kaptan ta' bastiment tas-sajd għat-tonn jiġu ttrattati u vverifikati mill-istituti xjentifiċi responsabbli għall-verifika tad-dejta dwar il-qabdiet tat-tonn fl-Istati Membri, bħalma huma l-IRD (l-Istitut tar-Riċerka għall-Iżvilupp), l-IEO (l-Istitut Spanjol tal-Oċeanografija) u l-INIAP (l-Istitut Nazzjonali tar-Riċerka dwar l-Agrikoltura u s-Sajd), u tintbagħat kopja tal-ġurnali kollha ta' abbord tas-sajd lill-IMROP (l-Istitut tar-Riċerka dwar l-Oċeanografija u s-Sajd tal-Mauritania).

4.2. Abbażi ta' dawn id-dikjarazzjonijiet tal-qabdiet ivverifikati mill-istituti xjentifiċi, għal kull bastiment tas-sajd għat-tonn, l-Unjoni Ewropea għandha tistabbilixxi kalkolu finali tat-tariffi li jridu jitħallsu mill-bastiment għall-istaġun annwali tiegħu għas-sena kalendarja ta' qabel.

4.3. L-Unjoni Ewropea għandha tgħarraf lill-Mauritania u lil sid il-bastiment b'dan il-kalkolu finali qabel it-30 ta' Ġunju tas-sena ta' wara s-sena li fiha jkunu saru l-qabdiet. Meta l-kalkolu finali jkun jirrigwarda s-sena attwali, dan għandu jiġi nnotifikat lill-Mauritania u lil sid il-bastiment sa mhux aktar tard minn xahar wara d-data tal-iskadenza tal-Protokoll.

4.4. Il-Mauritania tista' tikkontesta l-kalkolu finali, abbażi ta' evidenza dokumentata, fi żmien 30 jum minn meta jintbagħat dan il-kalkolu. Fil-każ ta' nuqqas ta' qbil, il-Partijiet għandhom jikkonsultaw lil xulxin fil-Kumitat Konġunt. Jekk il-Mauritania ma joġġezzjonawx fi żmien 30 jum, il-kalkolu finali jitqies adottat.

4.5. Jekk il-kalkolu finali jkun ogħla mit-tariffa fissa mħallsa bil-quddiem għall-kisba tal-liċenzja tas-sajd, sid il-bastiment irid iħallas il-bilanċ fi żmien 45 jum minn meta il-Mauritania tapprova l-kalkolu. Jekk il-kalkolu finali jkun inqas mit-tariffa fissa mħallsa bil-quddiem, sid il-bastiment ma jistax jirkupra s-somma li jifdal.

4.6. F'dak li għandu x'jaqsam mat-taxxa parafiskali, din għandha titħallas pro rata għaż-żmien fiż-żona tas-sajd tal-Mauritania. Ix-xhur ta' ħlas korrispondenti jitqiesu bħala perjodi ta' 30 jum ta' sajd effettiv. Din id-dispożizzjoni tippreżerva l-karattru integrali ta' din it-taxxa u għalhekk kull xahar ta' ħlas mibdi għandu jitħallas.

4.7. Bastiment li jkun stad bejn ġurnata u 30 jum f'sena, għandu jħallas taxxa għal xahar. It-tieni xahar ta' ħlas minn din it-taxxa jkun dovut wara l-ewwel perjodu ta' 30 jum u għal kull perjodu bħal dan sussegwenti. Il-ħlasijiet addizzjonali kull xahar għandhom isiru sa mhux aktar tard minn għaxart ijiem wara l-ewwel jum ta' kull perjodu kumplimentari.

KAPITOLU IV

DIKJARAZZJONI TAL-QABDIET

1. Ġurnal ta' abbord tas-sajd

1.1. Il-kaptani tal-bastimenti għandhom l-obbligu li jirreġistraw kuljum kull attività speċifikata fil-ġurnal ta' abbord tas-sajd li l-mudell tiegħu huwa mehmuż fl-Appendiċi 4 ta' dan l-Anness u li jista' jiġi emendat skont ir-regolamenti tal-Mauritania. Dan id-dokument irid jimtela b'mod korrett u li jkun jista' jinqara, u jiġi ffirmat mill-kaptan tal-bastiment. Għall-bastimenti li jistadu għal speċijiet tal-ħut li jpassi ħafna għandhom japplikaw id-dispożizzjonijiet tal-paragrafu 8 ta' dan il-Kapitolu.

1.2. Il-ġurnali ta' abbord tas-sajd għandhom jintbagħtu b'wieħed mill-modi li ġejjin: (a) għall-bastimenti li għandhom l-obbligu ta' ħatt l-art jew ta' trażbord, il-kopja oriġinali ta' kull ġurnal ta' abbord tas-sajd għandha tingħata lill-Gwardakosta tal-Mauritania, li għandha tikkonferma bil-miktub li rċeviet dan id-dokument; (b) għall-bastimenti l-oħra, f'każ li joħorġu miż-żona tas-sajd tal-Mauritania mingħajr ma jgħaddu l-ewwel minn port ta' dan il-pajjiż, il-kopja oriġinali ta' kull ġurnal ta' abbord tas-sajd għandha tintbagħat fi żmien sebat ijiem mill-wasla f'xi port ieħor, u f'kull każ fi żmien 20 jum mill-ħruġ miż-żona tal-Mauritania; (c) fl-istess perjodu, is-sid għandu jibgħat kopja ta' dan il-ġurnal ukoll lill-awtoritajiet nazzjonali tal-Istat Membru tal-bandiera tiegħu kif ukoll lill-Unjoni Ewropea, permezz tad-Delegazzjoni; (d) preferibbilment bil-posta elettronika fl-indirizz tal-posta elettronika nnotifikat mill-Mauritania u mogħti fl-Appendiċi 12; (e) jew permezz ta' faks mibgħut fuq in-numru nnotifikat mill-Mauritania; (f) jew permezz ta' ittra mibgħuta lill-Mauritania.

1.3. Mingħajr ħsara għas-sanzjonijiet previsti fir-regolamenti tal-Mauritania, in-nuqqas ta' ħarsien ta' xi waħda mid-dispożizzjonijiet previsti fil-paragrafi 1.1 u 1.2 ta' hawn fuq iwassal għas-sospensjoni awtomatika tal-liċenzja tas-sajd sa ma s-sid iħares l-obbligi tiegħu.

2. Ġurnal tas-sajd supplimentari (Dikjarazzjonijiet tal-ħatt l-art u tat-trażbord)

2.1. Meta jsir il-ħatt l-art jew it-trażbord, il-kaptani tal-bastimenti għandhom l-obbligu li jimlew b'mod korrett u li jkun jista' jinqara u li jiffirmaw il-ġurnal tas-sajd supplimentari li l-mudell tiegħu huwa mehmuż fl-Appendiċi 6 ta' dan l-Anness.

2.2. Fi tmiem kull attività ta' ħatt l-art, is-sid għandu jibgħat minnufih il-ġurnal tas-sajd supplimentari oriġinali lill-Gwardakosta tal-Mauritania u kopja tiegħu lill-Ministeru. Fi żmien sebat ijiem tax-xogħol, għandha tintbagħat kopja tiegħu lill-awtoritajiet nazzjonali tal-Istat Membru tal-bandiera kif ukoll lill-Unjoni Ewropea, permezz tad-Delegazzjoni.

2.3. Fi tmiem kull trażbord awtorizzat, il-kaptan għandu jibgħat minnufih il-ġurnal tas-sajd supplimentari oriġinali lill-Gwardakosta tal-Mauritania u kopja tiegħu lill-Ministeru. Fi żmien sebat ijiem tax-xogħol, għandha tintbagħat kopja tiegħu lill-awtoritajiet nazzjonali tal-Istat Membru tal-bandiera kif ukoll lill-Unjoni Ewropea, permezz tad-Delegazzjoni.

2.4. In-nuqqas ta' ħarsien ta' xi waħda mid-dispożizzjonijiet previsti fil-paragrafi 2.1, 2.2 u 2.3 ta' hawn fuq iwassal għas-sospensjoni awtomatika tal-liċenzja tas-sajd sa ma s-sid iħares l-obbligi tiegħu.

3. Affidabbiltà tad-dejta

3.1. L-informazzjoni inkluża fid-dokumenti msemmija fil-paragrafi ta' hawn fuq għandha tirrifletti r-realtà tas-sajd sabiex tkun tista' tikkostitwixxi waħda mill-bażijiet għas-superviżjoni tat-tibdil fir-riżorsi tas-sajd.

3.2. Japplikaw il-liġijiet tal-Mauritania li huma fis-seħħ dwar id-daqsijiet minimi tal-qabdiet miżmumin abbord u dawn qed jingħataw fl-Appendiċi 7.

3.3. Lista ta' fatturi ta' konverżjoni li japplikaw għall-qabdiet mingħajr ras/sħaħ u/jew imnaddfa/sħaħ hija mogħtija fl-Appendiċi 8.

4. Tranżizzjoni għal sistema elettronika

Iż-żewġ Partijiet qed jistabbilixxu protokoll għall-iskambju elettroniku tad-dejta kollha marbuta mal-qabdiet u mad-dikjarazzjonijiet (jiġifieri għal sistema elettronika ta' rappurtar tad-dejta, bl-Ingliż imsejħa “Electronic Reporting System”), liema dejta tissejjaħ “dejta tal-ERS”, li qed jingħata fl-Appendiċi 10. Iż-żewġ Partijiet jipprevedu l-implimentazzjoni ta' dan il-protokoll u s-sostituzzjoni tal-verżjonijiet stampati tad-dikjarazzjonijiet tal-qabdiet bid-dejta tal-ERS malli l-Mauritania ddaħħal fis-seħħ l-apparat u s-softwer meħtieġ.

5. Tolleranza tad-differenzi

Fuq il-bażi ta' kampjun rappreżentattiv, it-tolleranza bejn il-qabdiet iddikjarati fil-ġurnal ta' abbord tas-sajd u l-evalwazzjoni ta' dawn il-qabdiet magħmula matul spezzjoni jew waqt il-ħatt l-art ma għandhiex tkun ta' aktar minn:

9 % għall-ħut frisk, u

4 % għall-ħut pelaġiku u mhux pelaġiku ffriżat.

6. Qabdiet inċidentali

Il-qabdiet inċidentali huma speċifikati fid-dokumenti tekniċi li jiffurmaw parti minn dan il-Protokoll. Kull qbiż tal-perċentwali tal-qabdiet inċidentali awtorizzati jista' jiġi ppenalizzat.

7. Dikjarazzjoni ta' kull tliet xhur tal-qabdiet kumulattivi

7.1. L-Unjoni Ewropea għandha tgħarraf lill-Mauritania, f'forma elettronika u skont il-formati mogħtija fl-Appendiċi 19, bil-kwantitajiet kumulattivi maqbudin mill-bastimenti tagħha għall-kategoriji kollha tas-sajd qabel it-tmiem ta' kull trimestru attwali għat-tliet xhur ta' qabel.

7.2. Id-dejta għandha tinqasam skont ix-xahar, il-kategorija tas-sajd, il-bastiment u l-ispeċi.

7.3. Iż-żewġ Partijiet jaqblu dwar il-kalkolu finali tal-qabdiet annwali waqt laqgħa tal-Kumitat Konġunt.

7.4. Il-fatturi ta' konverżjoni li japplikaw għas-sajd għall-ħut pelaġiku għall-ipproċessar tal-qabdiet mingħajr ras/sħaħ u/jew imnaddfa/sħaħ jinsabu fl-Appendiċi 8.

8. Kundizzjonijiet speċifiċi li japplikaw għall-bastimenti tas-sajd għat-tonn

8.1. Fuq il-bastimenti tas-sajd għat-tonn għandu jinżamm ġurnal ta' abbord, skont il-mudell mehmuż fl-Appendiċi 5 ta' dan l-Anness, għal kull perjodu tas-sajd fl-ilmijiet tal-Mauritania. Dan għandu jimtela anke f'każ fejn ma jinqabadx ħut.

8.2. Il-ġurnali ta' abbord tas-sajd għandhom jintbagħtu b'wieħed mill-modi li ġejjin: (a) meta bastiment tas-sajd ikun għaddej minn port tal-Mauritania, il-kopja oriġinali ta' kull ġurnal ta' abbord tas-sajd għandha tingħata lill-Gwardakosta tal-Mauritania, li għandha tikkonferma bil-miktub li rċeviet dan id-dokument; (b) meta bastiment tas-sajd ikun ħiereġ miż-żona tas-sajd tal-Mauritania mingħajr ma jgħaddi l-ewwel minn port ta' dan il-pajjiż, il-kopja oriġinali ta' kull ġurnal ta' abbord tas-sajd għandha tintbagħat fi żmien 14-il jum mill-wasla f'xi port ieħor, u f'kull każ fi żmien 45 jum mill-ħruġ miż-żona tal-Mauritania; (c) fl-istess perjodu, is-sid għandu jibgħat kopja ta' dan il-ġurnal ukoll lill-awtoritajiet nazzjonali tal-Istat Membru tal-bandiera tiegħu kif ukoll lill-Unjoni Ewropea, permezz tad-Delegazzjoni; (d) preferibbilment bil-posta elettronika fl-indirizz tal-posta elettronika nnotifikat mill-Mauritania u mogħti fl-Appendiċi 12; (e) jew permezz ta' faks mibgħut fuq in-numru nnotifikat mill-Mauritania; (f) jew permezz ta' ittra mibgħuta lill-Mauritania.

8.3. Il-bastimenti tas-sajd għat-tonn għandhom iħarsu r-rakkomandazzjonijiet kollha adottati mill-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT).

KAPITOLU V

ĦATT L-ART U TRAŻBORD

1. Ħatt l-art

1.1. Il-flotta li tintuża għas-sajd għall-ħut tal-qiegħ għandha l-obbligu li tħott il-qabdiet l-art.

1.2. Fuq talba tas-sid, jingħataw eżenzjonijiet speċifiċi għall-flotta li tintuża għas-sajd għall-gambli matul il-perjodi ta' sħana estrema, b'mod partikulari f'Awwissu u f'Settembru.

1.3. L-obbligu tal-ħatt l-art ma jimplikax l-obbligu tal-ħżin u tal-ipproċessar.

1.4. Il-flotta li tintuża għas-sajd għall-ħut pelaġiku frisk għandha l-obbligu li tħott il-qabdiet l-art fil-limiti tal-kapaċità tal-unitajiet tal-ipproċessar f'Nouadhibou u tad-domanda stabbilita tas-suq.

1.5. L-obbligu ta' ħatt l-art ma jgħoddx għall-aħħar qabda (jiġifieri l-qabda ta' qabel il-ħruġ miż-żoni tas-sajd tal-Mauritania għal assenza ta' mhux inqas minn tliet xhur). Fil-każ tal-bastimenti użati għas-sajd għall-gambli, dan il-perjodu huwa ta' xahrejn.

1.6. Il-kaptan ta' bastiment tal-Unjoni Ewropea għandu jibgħat id-data tal-ħatt l-art tiegħu lill-Awtorità tal-Port Awtonomu ta' Nouadhibou (il-PAN) u lill-Gwardakosta tal-Mauritania, bil-faks jew bil-posta elettronika, mill-inqas 24 siegħa qabel din id-data, u għandu jibgħat kopja lid-Delegazzjoni tal-Unjoni Ewropea, filwaqt li jipprovdi l-informazzjoni li ġejja: (a) isem il-bastiment tas-sajd li għandu jħott il-qabdiet l-art; (b) id-data u l-ħin previsti għall-ħatt l-art; (c) il-kwantità (mogħtija f'kilogrammi ta' piż ħaj) ta' kull speċi li għandha tinħatt l-art (identifikata bil-kodiċi alfa 3 tal-FAO tagħha).

1.7. Bi tweġiba għan-notifika msemmija hawn fuq, il-Gwardakosta tal-Mauritania għandha tibgħat, fit-12-il siegħa ta' wara, il-qbil tagħha b'faks jew bil-posta elettronika lill-kaptan jew lir-rappreżentant tiegħu, u għandha tibgħat kopja ta' dan lid-Delegazzjoni tal-Unjoni Ewropea.

1.8. Il-bastiment tal-Unjoni Ewropea li jħott il-ħut l-art f'port tal-Mauritania huwa eżenti minn kull taxxa jew imposta b'effett ekwivalenti apparti l-ħlasijiet u l-imposti tal-port li japplikaw għall-bastimenti tal-Mauritania fl-istess kundizzjonijiet.

1.9. Il-prodott tas-sajd jibbenefika minn arranġamenti ta' kontroll doganali skont il-liġijiet tal-Mauritania li huma fis-seħħ. Għalhekk, huwa eżenti minn kull proċedura doganali u dazju doganali jew imposta b'effett ekwivalenti meta jidħol fil-port tal-Mauritania jew meta jiġi esportat, u huwa jitqies bħala merkanzija “ammessa temporanjament” (“ħażna temporanja”).

1.10. Is-sid għandu jiddeċiedi d-destinazzjoni tal-produzzjoni tal-bastiment tiegħu. Din tista' tiġi pproċessata, tinħażen skont arranġamenti ta' kontroll doganali, tinbiegħ fil-Mauritania jew tiġi esportata (f'valuta barranija).

1.11. Għall-bejgħ fil-Mauritania, maħsub għas-suq tal-Mauritania, għandhom jitħallsu l-istess taxxi u imposti li japplikaw għall-prodotti tas-sajd tal-Mauritania.

1.12. Il-benefiċċji jistgħu jiġu esportati mingħajr ħlasijiet supplimentari (eżenzjoni mid-dazji doganali u mill-imposti b'effett ekwivalenti).

2. Trażbord

2.1. Kull bastiment użat għas-sajd għall-ħut pelaġiku li jkun mgħammar bi friża li jista' jwettaq trażbord, skont iċ-ċertifikat ta' konformità, għandu l-obbligu li jwettaq it-trażbord mal-moll jew mal-baga 10 tal-Port Awtonomu ta' Nouadhibou, ħlief għall-aħħar qabda.

2.2. Fil-qafas ta' proġetti tal-iżvilupp ekonomiku li jirriflettu l-għanijiet tal-Artikolu 7 tal-Protokoll, l-awtoritajiet tal-Mauritania jistgħu jipprevedu l-ħolqien ta' kundizzjonijiet partikulari għall-ħatt l-art u għat-trażbord. Iż-żewġ Partijiet għandhom jiddiskutu dan waqt il-laqgħat tal-Kumitat Konġunt.

2.3. Il-bastiment tal-Unjoni Ewropea li jwettaq trażbord fil-Port Awtonomu ta' Nouadhibou huwa eżenti minn kull taxxa jew imposta b'effett ekwivalenti apparti l-ħlasijiet u l-imposti tal-port li japplikaw għall-bastimenti tal-Mauritania fl-istess kundizzjonijiet.

2.4. L-obbligu ta' trażbord ma jgħoddx għall-aħħar qabda (jiġifieri l-qabda ta' qabel il-ħruġ miż-żoni tas-sajd tal-Mauritania għal assenza ta' mhux inqas minn tliet xhur).

2.5. Il-kaptan ta' bastiment tal-Unjoni Ewropea għandu jibgħat id-data tat-trażbord tiegħu lill-Awtorità tal-Port Awtonomu ta' Nouadhibou (il-PAN) u lill-Gwardakosta marittima tal-Mauritania, bil-faks jew bil-posta elettronika, mill-inqas 24 siegħa qabel din id-data, u għandu jibgħat kopja lid-Delegazzjoni tal-Unjoni Ewropea, filwaqt li jipprovdi l-informazzjoni li ġejja: (a) isem il-bastiment tas-sajd li għandu jittrażborda l-qabdiet; (b) id-data u l-ħin previsti għat-trażbord; (c) il-kwantità (mogħtija f'kilogrammi ta' piż ħaj) ta' kull speċi li għandha tiġi ttrażbordata (identifikata bil-kodiċi alfa 3 tal-FAO tagħha).

2.6. Bi tweġiba għan-notifika msemmija hawn fuq, il-Gwardakosta tal-Mauritania għandha tibgħat, fit-12-il siegħa ta' wara, il-qbil tagħha b'faks jew bil-posta elettronika lill-kaptan jew lir-rappreżentant tiegħu, u għandha tibgħat kopja ta' dan lid-Delegazzjoni tal-Unjoni Ewropea.

2.7. Il-Mauritania tirriżerva d-dritt li tirrifjuta t-trażbord jekk il-bastiment li jkun qiegħed iġorr il-ħut kien involut f'sajd illegali, mhux irrappurtat u mhux irregolat kemm ġoż-żoni tas-sajd tal-Mauritania kif ukoll 'il barra minnhom.

KAPITOLU VI

KONTROLL

1. Dħul fiż-żona tas-sajd tal-Mauritania u ħruġ minnha

1.1. Kull dħul fiż-żona tas-sajd tal-Mauritania u ħruġ minnha min-naħa ta' bastiment tal-UE li jkollu awtorizzazzjoni tas-sajd irid jiġi nnotifikat lill-Mauritania sa 36 siegħa qabel dan id-dħul jew il-ħruġ, ħlief fil-każ tal-bastimenti tas-sajd għat-tonn bit-tartaruni, tal-bastimenti tas-sajd għat-tonn bil-qasab u x-xlief u tal-bastimenti tas-sajd bil-konz, li ma jistgħux idumu iktar minn sitt sigħat f'din iż-żona.

1.2. Meta tkun qed issir in-notifika tad-dħul jew tal-ħruġ tal-bastiment, għandha tintbagħat b'mod partikulari l-informazzjoni li ġejja: (a) isem il-bastiment; (b) is-sinjal tas-sejħa bir-radju tal-bastiment; (c) id-data (fil-format jj/xx/ssss), il-ħin (fil-format UTC) u l-punt ta' qsim tal-fruntiera (fil-format gradi/minuti/sekondi) previsti; (d) il-kwantità ta' kull speċi miżmuma abbord, identifikata bil-kodiċi alfa 3 tal-FAO tagħha u mogħtija f'kilogrammi ta' piż ħaj jew, fejn ikun meħtieġ, fl-għadd ta' ħut individwali; (e) il-preżentazzjoni tal-prodotti.

1.3. In-notifika għandha tintbagħat bħala prijorità bil-posta elettronika fl-indirizz tal-posta elettronika nnotifikat mill-Mauritania u mogħti fl-Appendiċi 12, jew inkella, jekk dan ma jkunx possibbli, għandha tintbagħat bil-faks jew bir-radju fuq in-numru tat-telefown jew il-frekwenza nnotifikata mill-istess awtoritajiet u mogħtija fl-istess Appendiċi. Il-Mauritania għandha jikkonferma minnufih li tkun irċeviet in-notifika bil-posta elettronika jew bil-faks.

1.4. Din l-informazzjoni dwar id-dħul u l-ħruġ tal-bastimenti għandha tintbagħat ukoll, fl-istess ħin, lid-Delegazzjoni tal-Unjoni Ewropea li tinsab fil-Mauritania fl-indirizz tal-posta elettronika mogħti fl-Appendiċi 12.

1.5. Il-Mauritania għandha tgħarraf minnufih lill-bastimenti kkonċernati u lill-UE b'kull tibdil fl-indirizz elettroniku, fin-numru tat-telefown jew fil-frekwenza tat-trażmissjonijiet. Id-dettalji dwar dan it-tibdil għandhom jinhemżu mal-minuti tal-laqgħa tal-Kumitat Konġunt li ssir wara t-tibdil.

1.6. Kull bastiment li jinqabad jistad fiż-żona tal-Mauritania mingħajr ma jkun innotifika l-preżenza tiegħu minn qabel jitqies bhala bastiment tas-sajd mhux awtorizzat.

1.7. Ir-rapporti tad-dħul u l-ħruġ għandhom jinżammu abbord il-bastiment għal mill-inqas sena wara d-data ta' notifika.

1.8. Meta jkunu fiż-żona tas-sajd tal-Mauritania, il-bastimenti tal-Unjoni Ewropea għandhom jissorveljaw kontinwament il-frekwenzi tas-sejħa internazzjonali (l-istazzjon 16 tal-VHF jew HF 2 182 KHz).

1.9. Meta jirċievu l-messaġġi tal-ħruġ miż-żona tas-sajd, l-awtoritajiet tal-Mauritania jirriżervaw id-dritt li jiddeċiedu li jagħmlu verifika qabel ma l-bastimenti joħorġu miż-żona abbażi ta' kampjunar li jsir fil-port ta' Nouadhibou jew dak ta' Nouakchott.

1.10. Dawn il-verifiki ma għandhomx idumu aktar minn sitt sigħat fil-każ tal-bastimenti użati għas-sajd għall-ħut pelaġiku (il-kategoriji 6 u 7) u aktar minn tliet sigħat fil-każ tal-bastimenti użati għall-kategoriji l-oħra.

1.11. In-nuqqas ta' ħarsien tad-dispożizzjonijiet imsemmija fil-paragrafi ta' hawn fuq iwassal għal dawn is-sanzjonijiet: (a) l-ewwel darba: — il-bastiment titbiddillu r-rotta, jekk dan ikun possibbli; — it-tagħbija abbord tinħatt u tiġi kkonfiskata mit-Teżor Pubbliku; — il-bastiment iħallas multa li tkun daqs l-inqas multa mill-medda ta' multi previsti fir-regolamenti tal-Mauritania; (b) it-tieni darba: — il-bastiment titbiddillu r-rotta, jekk dan ikun possibbli; — it-tagħbija abbord tinħatt u tiġi kkonfiskata mit-Teżor Pubbliku; — il-bastiment iħallas multa li tkun daqs l-ogħla multa mill-medda ta' multi previsti fir-regolamenti tal-Mauritania; — il-liċenzja titħassar għall-bqija tal-perjodu ta' validità tagħha; (c) it-tielet darba: — il-bastiment titbiddillu r-rotta, jekk dan ikun possibbli; — it-tagħbija abbord tinħatt u tiġi kkonfiskata mit-Teżor Pubbliku; — il-liċenzja tiġi rtirata definittivament; — il-kaptan u l-bastiment ma jitħallewx joperaw aktar fil-Mauritania.

1.12. F'każ li l-bastiment li jkun wettaq l-offiża jaħrab, il-Ministeru għandu jgħarraf lill-Unjoni Ewropea u lill-Istat Membru tal-bandiera b'dan sabiex ikunu jistgħu jiġu applikati s-sanzjonijiet previsti fil-paragrafu 1.11 ta' hawn fuq.

2. Dispożizzjonijiet marbutin mal-ispezzjonijiet fil-port u fuq il-baħar

2.1. Il-Mauritania għandha tieħu l-miżuri meħtieġa sabiex l-ispezzjonijiet li jsiru abbord il-bastimenti tal-Unjoni Ewropea fil-port u fuq il-baħar fil-kuntest ta' dan il-Ftehim: (a) isiru minn bastimenti u/jew uffiċjali tal-Gwardakosta tal-Mauritania li jkunu awtorizzati u identifikati b'mod ċar bħala bastimenti u uffiċjali maħturin mill-Mauritania sabiex iwettqu l-verifiki tas-sajd. Kull uffiċjal tal-Gwardakosta tal-Mauritania jrid ikun tħarreġ fil-verifiki tas-sajd u jrid ikollu karta tas-servizz maħruġa mill-Mauritania li tkun turi l-identità u l-kariga tiegħu; (b) ma jikkompromettu bl-ebda mod is-sikurezza tal-bastiment u tal-ekwipaġġ.

2.2. Fil-każ ta' spezzjoni fuq il-baħar, l-uffiċjali tal-Gwardakosta tal-Mauritania ma jistgħux jitilgħu abbord bastiment tal-Unjoni Ewropea mingħajr ma jibagħtu avviz minn qabel dwar dan permezz ta' sejħa bir-radju fuq il-frekwenza tal-VHF jew billi jużaw il-kodiċi internazzjonali tas-sinjali. Kull mezz tat-trasport użat għall-ispezzjoni jrid ikollu fuqu, b'mod ċar u viżibbli, bandiera uffiċjali jew simbolu li juri li huwa qed iwettaq attivitajiet ta' spezzjoni tas-sajd f'isem il-Mauritania.

2.3. Il-kaptan tal-bastiment tal-Unjoni Ewropea għandu jiffaċilita l-imbark tal-uffiċjali tal-Gwardakosta tal-Mauritania u għandu jiffaċilitalhom xogħolhom. Huwa għandu jikkoopera mal-uffiċjali tal-Gwardakosta tal-Mauritania.

2.4. L-ispezzjoni għandha ssir mill-għadd ta' uffiċjali tal-Gwardakosta tal-Mauritania li jkun adattat għaċ-ċirkustanzi tal-ispezzjoni, u dawn l-uffiċjali jridu jagħtu prova tal-identità u tal-kariga tagħhom qabel ma jwettqu l-ispezzjoni.

2.5. L-uffiċjali tal-Gwardakosta tal-Mauritania jistgħu jeżaminaw il-partijiet kollha tal-bastiment, it-tagħmir kollu, l-irkaptu kollu, il-qabdiet kollha, id-dokumenti kollha u r-reġistrazzjonijiet tat-trażmissjonijiet kollha li huma jqisu bħala meħtieġa biex jiżguraw li hemm konformità ma' dan il-Ftehim. Huma jistgħu jistaqsu wkoll xi mistoqsijiet lill-kaptan, lill-membri tal-ekwipaġġ u lill-persuni l-oħra kollha li jkunu abbord il-bastiment spezzjonat. Huma jistgħu jagħmlu kopja ta' kull dokument li jqisu li huwa rilevanti.

2.6. L-uffiċjali tal-Gwardakosta tal-Mauritania ma jistgħux jindaħlu fejn jidħol id-dritt tal-kaptan tal-bastiment tal-Unjoni Ewropea li jikkomunika ma' sid il-bastiment u/jew mal-awtorità tal-Istat tal-bandiera tal-bastiment.

2.7. L-uffiċjali tal-Gwardakosta tal-Mauritania għandhom jibqgħu abbord il-bastiment tal-Unjoni Ewropea għall-ħin meħtieġ sabiex iwettqu l-kompiti marbutin mal-ispezzjoni biss. F'kull każ, l-ispezzjoni m'għandhiex iddum iktar minn tliet sigħat fil-każ tal-bastimenti użati għas-sajd għall-ħut pelaġiku u siegħa u nofs fil-każ tal-bastimenti użati għall-kategoriji l-oħra kollha, ħlief jekk dan ikun assolutament meħtieġ.

2.8. L-uffiċjali tal-Gwardakosta tal-Mauritania għandhom iwettqu l-ispezzjoni b'mod li jnaqqas kemm jista' jkun l-impatt fuq il-bastiment, l-attività tas-sajd u l-merkanzija tiegħu, kif ukoll fuq il-ħatt l-art jew it-trażbord.

2.9. Il-Mauritania se tiżgura li kull ilment marbut mal-ispezzjoni ta' bastiment tal-Unjoni Ewropea jiġi ttrattat bl-istess mod u bir-reqqa, skont il-liġijiet nazzjonali.

2.10. Il-Mauritania tista' tawtorizza lill-UE tieħu sehem fl-ispezzjonijiet fil-port u fuq il-baħar bħala osservatur.

2.11. Fi tmiem kull spezzjoni, l-uffiċjali tal-Gwardakosta tal-Mauritania għandhom ifasslu rapport tal-ispezzjoni li jkun fih ir-riżultati tal-ispezzjoni, il-ksur allegat u l-miżuri sussegwenti li tista' tieħu eventwalment il-Mauritania.

2.12. Il-kaptan tal-bastiment tal-Unjoni Ewropea għandu d-dritt jagħmel xi kummenti fir-rapport tal-ispezzjoni.

2.13. Ir-rapport tal-ispezzjoni għandu jiġi ffirmat mill-uffiċjal tal-Gwardakosta tal-Mauritania li jkun fasslu u mill-kaptan tal-bastiment tal-Unjoni Ewropea. Il-firma tal-kaptan timplika biss li huwa rċieva kopja tiegħu. Jekk il-kaptan jirrifjuta li jiffirma r-rapport tal-ispezzjoni, għandu jikteb ir-raġunijiet għal dan fir-rapport stess, flimkien mal-frażi “nirrifjuta li niffirma”.

2.14. Meta r-rapport jitfassal bl-idejn, il-kitba trid tkun tinqara u trid tintuża linka li ma titħassarx.

2.15. L-uffiċjali tal-Gwardakosta tal-Mauritania għandhom jagħtu kopja tar-rapport tal-ispezzjoni lill-kaptan tal-bastiment tal-Unjoni Ewropea qabel ma jinżlu minn fuq il-bastiment. Il-Mauritania għandha tibgħat kopja tar-rapport tal-ispezzjoni lill-Unjoni Ewropea fi żmien 24 siegħa mill-ispezzjoni fil-każ tal-ispezzjoni fil-port u fi żmien erbat ijiem mill-ispezzjoni fil-każ tal-ispezzjoni fuq il-baħar, ikunu x'ikunu l-konklużjonijiet li joħorġu mill-ispezzjoni.

3. Sistema ta' monitoraġġ konġunt tal-kontrolli fuq l-art u fuq il-baħar

3.1. Iż-żewġ Partijiet jistgħu jiddeċiedu li jistabbilixxu sistema ta' monitoraġġ konġunt tal-kontrolli fuq l-art u fuq il-baħar. Għal dan il-għan, huma għandhom jaħtru rappreżentanti li jattendu l-attivitajiet ta' kontroll u ta' spezzjoni mwettqin mis-servizzi nazzjonali rispettivi tal-kontroll u li jistgħu jagħmlu osservazzjonijiet dwar l-implimentazzjoni ta' dan il-Protokoll.

3.2. Dawn ir-rappreżentanti għandu jkollhom: — kwalifika professjonali; — esperjenza adegwata fil-qasam tas-sajd; — għarfien tajjeb tad-dispożizzjonijiet tal-Ftehim u ta' dan il-Protokoll.

3.3. Meta dawn ir-rappreżentanti jattendu l-ispezzjonijiet, dawn jitwettqu mis-servizzi nazzjonali tal-kontroll u dawn ir-rappreżentanti ma jistgħux, fuq l-inizjattiva tagħhom stess, jeżerċitaw is-setgħat ta' spezzjoni mogħtija lill-uffiċjali nazzjonali.

3.4. Meta dawn ir-rappreżentanti jakkumpanjaw lill-uffiċjali nazzjonali, għandu jkollhom aċċess għall-bastimenti, il-postijiet u d-dokumenti li jkunu qed jiġu spezzjonati mill-uffiċjali, sabiex jiġbru l-informazzjoni mhux personali meħtieġa biex iwettqu ħidmiethom.

3.5. Ir-rappreżentanti għandhom jakkumpanjaw lis-servizzi nazzjonali tal-kontroll fiż-żjarat tagħhom fil-portijiet abbord il-bastimenti mal-moll, fiċ-ċentri tal-irkant pubbliku, fil-ħwienet tal-bejjiegħa tal-ħut bl-ingrossa, fl-imħażen bil-friża u f'postijiet oħra għall-ħatt u l-ħażna tal-ħut qabel ma jitqiegħed fis-suq u jibda jinbiegħ.

3.6. Ir-rappreżentanti għandhom ifasslu u jippreżentaw rapport dwar il-kontrolli li jkunu attendew kull erba' xhur. Dan ir-rapport għandu jintbagħat lill-awtoritajiet kompetenti. Dawn l-awtoritajiet għandhom jagħtu kopja tiegħu lill-Parti Kontraenti l-oħra.

3.7. Iż-żewġ Partijiet jistgħu jiddeċiedu li jwettqu mill-inqas żewġ spezzjonijiet kull sena alternattivament fil-Mauritania u fl-Ewropa.

3.8. Ir-rappreżentant fl-attivitajiet ta' monitoraġġ konġunt għandu jirrispetta l-materjal u t-tagħmir li jkun hemm abbord il-bastimenti u f'faċilitajiet oħra, kif ukoll il-kunfidenzjalità tad-dokumenti kollha li jkollu aċċess għalihom. Iż-żewġ Partijiet jaqblu li jiżguraw kunfidenzjalità stretta matul attivitajiet bħal dawn. Ir-rappreżentant għandu jiżvela r-riżultati tal-ħidma tiegħu lill-awtoritajiet kompetenti tiegħu biss.

3.9. Dan il-programm japplika għall-portijiet ta' ħatt l-art tal-Unjoni Ewropea u għall-portijiet tal-Mauritania.

3.10. Kull Parti Kontraenti għandha tagħmel tajjeb għall-ispejjeż kollha tar-rappreżentant tagħha fl-attivitajiet ta' monitoraġġ konġunt, inklużi l-ispejjeż tal-ivjaġġar u tal-akkomodazzjoni.

KAPITOLU VII

KSUR TAR-REGOLI

1. Rapport taż-żjara u dikjarazzjoni ta' ksur

1.1. Kull ksur tar-regoli li jiġi stabbilit b'rabta ma' bastiment tal-Unjoni Ewropea jrid jissejjes fuq sejbiet oġġettivi u materjali tal-fatti li jippermettu li dan il-ksur jitqies bħala tali min-naħa tal-uffiċjali tal-Gwardakosta tal-Mauritania. Ma jistax ikun hemm biss suspett ta' ksur.

1.2. Il-kaptan tal-bastiment irid jiffirma r-rapport tal-ispezzjoni, li jispeċifika ċ-ċirkustanzi u r-raġunijiet li wasslu għall-ksur, u fih jista' jinkludi r-riżervi tiegħu dwaru, u l-Gwardakosta tal-Mauritania trid tagħtih minnufih kopja ta' dan ir-rapport skont il-paragrafu 2.15 tal-Kapitolu VI. Din il-firma ma tippreġudikax id-drittijiet tal-kaptan u l-mezzi ta' difiża li huwa jista' juża fil-konfront tal-ksur tar-regoli li bih ikun qed jiġi akkużat.

1.3. Il-Gwardakosta tal-Mauritania għandha tfassal id-dikjarazzjoni ta' ksur b'mod preċiż abbażi tal-ksur eventwali stabbilit u rreġistrat fir-rapport tal-ispezzjoni mfassal wara l-ispezzjoni tal-bastiment. Ma' din id-dikjarazzjoni jrid ikun hemm il-provi materjali li jippermettu li wieħed jiġġustifika b'mod oġġettiv li verament seħħ il-ksur stabbilit.

1.4. Il-konformità tal-karatteristiċi li joħorġu mill-ispezzjoni teknika (il-Kapitolu II) għandha titqies waqt l-ispezzjoni.

2. Notifika tal-ksur

2.1. Fil-każ ta' ksur, il-Gwardakosta tal-Mauritania għandha tibgħat id-dikjarazzjoni ta' ksur minnufih lir-rappreżentant tal-bastiment permezz ta' ittra, flimkien mar-rapport tal-ispezzjoni. Il-Gwardakosta tal-Mauritania għandha tgħarraf lill-Unjoni Ewropea mingħajr dewmien b'dan u tibagħtilha d-dokumenti rilevanti.

2.2. Fil-każ ta' ksur li ma jistax jitwaqqaf fuq il-baħar, il-kaptan, fuq talba tal-Gwardakosta tal-Mauritania, għandu jieħu l-bastiment tiegħu fil-port ta' Nouadhibou (jiġifieri l-bastiment titbiddillu r-rotta) u l-Gwardakosta tal-Mauritania għandha tgħarraf lill-Unjoni Ewropea mingħajr dewmien b'dan. Fil-każ ta' ksur irrikonoxxut mill-kaptan, li jista' jitwaqqaf fuq il-baħar, il-bastiment ikun jista' jkompli jistad. Fiż-żewġ każijiet, wara li jieqaf il-ksur, il-bastiment ikun jista' jkompli jistad.

3. Soluzzjoni tal-ksur mingħajr ma tinbidel ir-rotta tal-bastiment

3.1. Skont dan il-Protokoll, ir-reati jistgħu jiġu solvuti kemm bi proċedura bonarja, kif ukoll bi proċedura ġudizzjarja.

3.2. Qabel ma jiġi solvut il-ksur u sa mhux iktar tard minn 24 siegħa minn meta jiġi nnotifikat il-ksur, il-Mauritania tibgħat lill-Unjoni Ewropea l-informazzjoni ddettaljata kollha dwar il-fatti tal-ksur u l-konsegwenzi li jista' jkun hemm.

3.3. Il-Gwardakosta tal-Mauritania għandha tlaqqa' lill-Kumitat tal-Proċedura Bonarja. L-informazzjoni kollha dwar l-andament tal-proċedura bonarja jew ġudizzjarja marbuta mar-reati mwettqin mill-bastimenti tal-Unjoni Ewropea għandha tintbagħat mill-aktar fis possibbli lill-Unjoni Ewropea. Jekk ikun meħtieġ, is-sid jista' jiġi rrappreżentat fil-Kumitat tal-Proċedura Bonarja minn żewġ persuni permezz ta' deroga mogħtija mill-President ta' dan il-Kumitat. Is-sid huwa awtorizzat jippreżenta l-argumenti tiegħu u jipproduċi kull informazzjoni kumplimentari dwar iċ-ċirkustanzi tas-sitwazzjoni.

3.4. Is-sid jew ir-rappreżentant tiegħu u l-Unjoni Ewropea għandhom jiġu mgħarrfa mill-aktar fis possibbli bir-riżultati tal-Kumitat tal-Proċedura Bonarja permezz tad-Delegazzjoni.

3.5. Il-ħlas eventwali tal-multa għandu jsir permezz ta' trasferiment ta' fondi sa mhux aktar tard minn 30 jum wara l-ftehim bonarju. F'każ li l-bastiment ikun irid joħroġ miż-żona tas-sajd tal-Mauritania, il-ħlas irid ikun sar qabel dan il-ħruġ. L-irċevuta tat-Teżor Pubbliku, jew SWIFT awtentikata mill-Bank Ċentrali tal-Mauritania (il-BĊM) fil-ġranet mhux tax-xogħol, għandhom iservu bħala prova tal-ħlas tal-multa.

3.6. Jekk il-proċedura bonarja tfalli, il-Ministeru għandu jibgħat il-fajl lill-prosekutur pubbliku mingħajr dewmien. F'każ ta' sentenza ġudizzjarja li twassal għal multa, il-ħlas tal-multa għandu jsir permezz ta' trasferiment ta' fondi sa mhux aktar tard minn 30 jum wara t-tranżazzjoni. L-irċevuta tat-Teżor Pubbliku, jew SWIFT awtentikata mill-Bank Ċentrali tal-Mauritania (il-BĊM) fil-ġranet mhux tax-xogħol, għandhom iservu bħala prova tal-ħlas tal-multa.

4. Soluzzjoni tal-ksur b'tibdil fir-rotta tal-bastiment

4.1. Il-bastiment li tkun inbidlitlu r-rotta wara li jkun instab ksur għandu jinżamm fil-port sa ma titlesta l-proċedura bonarja.

4.2. Qabel ma titwettaq kull proċedura ġudizzjarja, għandha tipprova tinstab soluzzjoni bonarja għall-ksur allegat bil-kundizzjonijiet previsti fil-paragrafi 3.3 sa 3.5. Din il-proċedura għandha titlesta sa mhux iktar tard minn tlett ijiem tax-xogħol wara li jibda t-tibdil fir-rotta tal-bastiment.

4.3. Qabel ma tibda l-proċedura bonarja u fi żmien 48 siegħa minn meta jibda t-tibdil fir-rotta tal-bastiment, il-Mauritania għandha tibgħat lill-Unjoni Ewropea l-informazzjoni ddettaljata kollha dwar il-fatti tal-ksur u l-konsegwenzi li jista' jkun hemm.

4.4. Jekk il-proċedura bonarja tfalli, il-Ministeru għandu jibgħat il-fajl lill-prosekutur pubbliku mingħajr dewmien. F'każ ta' sentenza ġudizzjarja li twassal għal multa, il-ħlas tal-multa għandu jsir skont il-punt 3.6.

4.5. Skont il-leġiżlazzjoni fis-seħħ, sid il-bastiment għandu jagħmel garanzija bankarja li l-ammont tagħha jkun stabbilit mill-awtorità jew mit-tribunal kompetenti fi żmien 72 siegħa minn x'ħin tintemm il-proċedura bonarja u li tkun tqis l-ispejjeż li jkunu ġejjin mit-tlugħ abbord il-bastiment għall-ispezzjoni, kif ukoll l-ammont tal-multi u tal-kumpens li jrid iħallas min ikun wettaq il-ksur. Il-garanzija bankarja għandha tkun irrevokabbli sakemm tintemm il-proċedura legali. Hija għandha tiġi rrilaxxata jekk il-proċedura tintemm mingħajr kundanna. Bl-istess mod, f'każ ta' kundanna li twassal għal multa li tkun inqas mill-garanzija ddepożitata, id-differenza għandha tiġi rrilaxxata mill-awtorità kompetenti tal-Mauritania.

4.6. Il-bastiment jiġi rrilaxxat: (a) jew meta jitwettqu l-obbligi miftehma waqt il-proċedura bonarja; (b) jew meta tiġi ddepożitata l-garanzija bankarja msemmija fil-paragrafu 4.5 ta' hawn fuq u din tiġi aċċettata mill-Ministeru, sakemm jitlestew il-proċeduri legali. L-irċevuta tat-Teżor Pubbliku, jew SWIFT awtentikata mill-Bank Ċentrali tal-Mauritania (il-BĊM) fil-ġranet mhux tax-xogħol, għandhom iservu bħala prova tal-ħlas tal-garanzija.

5. Skambju tal-informazzjoni dwar il-kontrolli u l-ksur tar-regoli

Iż-żewġ Partijiet jintrabtu li jsaħħu l-proċeduri meħtieġa sabiex ikun hemm djalogu kontinwu dwar l-azzjonijiet ta' kontroll imwettqin, il-fajls dwar il-ksur tar-regoli li jkunu miftuħin, ir-riżultati tal-proċeduri bonarji u ġudizzjarji u kull diffikultà marbuta mat-twettiq tal-kontrolli u mal-monitoraġġ tal-fajls dwar il-ksur tar-regoli.

KAPITOLU VIII

SISTEMA TA' MONITORAĠĠ BIS-SATELLITA (VMS)

Il-monitoraġġ bis-satellita tal-bastimenti tal-Unjoni Ewropea għandu jsir permezz ta' trażmissjoni doppja skont sistema trijangulari bil-mod li ġej:

(1) bastiment tal-UE — ĊMS tal-Istat tal-bandiera — ĊMS tal-Mauritania

(2) bastiment tal-UE — ĊMS tal-Mauritania — ĊMS tal-Istat tal-bandiera

F'każ li jkun hemm xi diffikultà fl-implimentazzjoni tas-sistema trijangulari, iż-żewġ Partijiet jieħdu l-miżuri meħtieġa biex isolvu dawn id-diffikultajiet waqt il-laqgħat tal-Kumitat Konġunt

1. Messaġġi dwar il-pożizzjoni tal-bastimenti — is-sistema tal-VMS

Meta jkunu fiż-żona tas-sajd tal-Mauritania, il-bastimenti tal-UE li jkollhom awtorizzazzjoni tas-sajd għandhom ikunu mgħammra b'sistema ta' monitoraġġ bis-satellita (Sistema ta' Monitoraġġ tal-Bastimenti — VMS) li tiżgura l-komunikazzjoni awtomatika u kontinwa tal-pożizzjoni tagħhom, kull siegħa, liċ-ċentru għall-kontroll tas-sajd (iċ-Ċentru tal-Monitoraġġ tas-Sajd — iċ-ĊMS) tal-Istat tal-bandiera tagħhom.

2. Modi ta' trażmissjoni

2.1. Kull messaġġ dwar il-pożizzjoni għandu jinkludi l-informazzjoni li ġejja: (a) l-identifikazzjoni tal-bastiment; (b) il-pożizzjoni ġeografika l-iżjed riċenti tal-bastiment (il-lonġitudni, il-latitudni), b'marġni ta' żball tal-pożizzjoni ta' inqas minn 500 metru, u b'intervall ta' fiduċja ta' 99 %; (c) id-data u l-ħin li fihom tkun ġiet irreġistrata l-pożizzjoni; (d) il-veloċità tal-bastiment u d-direzzjoni li fiha jkun qed jivvjaġġa; (e) u għandu jkun ikkonfigurat skont il-format mogħti fl-Appendiċi 9 ta' dan l-Anness.

2.2. L-ewwel pożizzjoni rreġistrata wara d-dħul fiż-żona tas-sajd tal-Mauritania għandha tiġi identifikata bil-kodiċi “ENT”. Il-pożizzjonijiet kollha ta' wara għandhom jiġu identifikati bil-kodiċi “POS”, ħlief għall-ewwel pożizzjoni rreġistrata wara l-ħruġ miż-żona tas-sajd tal-Mauritania, li għandha tiġi identifikata bil-kodiċi “EXI”.

2.3. Iċ-ĊMS tal-Istat tal-bandiera u ċ-ĊMS tal-Mauritania għandhom jipprovdu l-ipproċessar awtomatiku u, jekk ikun meħtieġ, it-trażmissjoni elettronika tal-messaġġi dwar il-pożizzjoni. Il-messaġġi dwar il-pożizzjoni għandhom jiġu rreġistrati b'mod sigur u għandhom jinżammu għal perjodu ta' tliet snin.

3. Trażmissjoni min-naħa tal-bastiment f'każ ta' ħsara fis-sistema tal-VMS

3.1. Il-kaptan għandu jiżgura f'kull ħin li s-sistema tal-VMS tal-bastiment tiegħu tkun qed taħdem bis-sħiħ u li l-messaġġi dwar il-pożizzjoni jkunu qed jiġu trażmessi b'mod korrett liċ-ĊMS tal-Istat tal-bandiera.

3.2. Fil-każ ta' ħsara teknika jew ta' ħsara fl-apparat ta' monitoraġġ kontinwu bis-satellita installat abbord il-bastiment tas-sajd, il-kaptan tal-bastiment għandu jittrażmetti l-informazzjoni speċifikata fil-paragrafu 2.1 bil-posta elettronika, bir-radju jew bil-faks fil-ħin dovut liċ-ĊMS tal-Istat tal-bandiera. F'dawn iċ-ċirkustanzi jkun irid jintbagħat Rapport tal-Pożizzjoni globali kull erba' sigħat. Iċ-ĊMS tal-Istat tal-bandiera għandu jibgħat dawn il-messaġġi minnufih liċ-ĊMS tal-Mauritania.

3.3. F'każ ta' ħsara fis-sistema tal-VMS abbord il-bastiment jew ta' funzjonament ħażin tagħha, il-kaptan u/jew is-sid għandhom jiżguraw li l-ħsara tissewwa jew li s-sistema tal-VMS tinbidel fi żmien massimu ta' ħamest ijiem. Wara dan iż-żmien, il-bastiment ikkonċernat ikollu joħroġ miż-żona tas-sajd tal-Mauritania jew jidħol f'port tal-Mauritania. Jekk il-bastiment jidħol f'xi port tal-Mauritania matul dan il-perjodu ta' ħamest ijiem, huwa ma jkunx jista' jkompli bl-attivitajiet tas-sajd tiegħu fiż-żona tas-sajd tal-Mauritania sakemm is-sistema tal-VMS tiegħu ma tkunx qed taħdem b'mod perfett, ħlief jekk il-Mauritania tawtorizzawh jagħmel dan. Fil-każ ta' problema teknika gravi li tkun teħtieġ dewmien supplimentari, tista' tingħata deroga ta' mhux aktar minn 15-il jum fuq talba tal-kaptan.

3.4. Bastiment tas-sajd jista' jitlaq minn port wara li jkollu nuqqas tekniku fis-sistema tal-VMS tiegħu biss jekk: — din is-sistema tkun qed taħdem mill-ġdid b'mod li jissodisfa lill-Istat tal-bandiera; jew jekk — jirċievi awtorizzazzjoni biex jagħmel dan mill-Istat tal-bandiera. F'dan il-każ, l-Istat tal-bandiera għandu jgħarraf lill-Mauritania bid-deċiżjoni tiegħu qabel ma l-bastiment jitlaq mill-port.

4. Komunikazzjoni sigura tal-messaġġi dwar il-pożizzjoni bejn iċ-ĊMS tal-Istat tal-bandiera u l-Mauritania

4.1. Iċ-ĊMS tal-Istat tal-bandiera għandu jibgħat awtomatikament u mingħajr dewmien il-messaġġi dwar il-pożizzjoni tal-bastimenti kkonċernati liċ-ĊMS tal-Mauritania. Iċ-ĊMS tal-Istat tal-bandiera u ċ-ĊMS tal-Mauritania għandhom jiskambjaw l-indirizzi elettroniċi ta' kuntatt tagħhom. Huma għandhom jgħarrfu minnufih lil xulxin b'kull tibdil f'dawn l-indirizzi.

4.2. It-trażmissjoni tal-messaġġi dwar il-pożizzjoni bejn iċ-ĊMS tal-Istat tal-bandiera u ċ-ĊMS tal-Mauritania għandha ssir b'mod elettroniku bl-użu ta' sistema sigura tal-komunikazzjoni.

4.3. Iċ-ĊMS tal-Mauritania għandu jgħarraf liċ-ĊMS tal-Istat tal-bandiera u lill-Unjoni Ewropea b'mod elettroniku u minnufih b'kull interruzzjoni fil-wasla tal-messaġġi konsekuttivi dwar il-pożizzjoni ta' bastiment li jkollu awtorizzazzjoni tas-sajd, meta l-bastiment ikkonċernat ma jkunx innotifika l-ħruġ tiegħu miż-żona tas-sajd tal-Mauritania.

5. Funzjonament ħażin tas-sistema ta' komunikazzjoni

5.1. Il-Mauritania għandha tiżgura li t-tagħmir elettroniku tagħhom ikun kompatibbli ma' dak taċ-ĊMS tal-Istat tal-bandiera. Huma għandhom jgħarrfu lill-Unjoni Ewropea minnufih b'kull nuqqas ta' funzjonament fil-komunikazzjoni u fil-wasla tal-messaġġi dwar il-pożizzjoni bil-għan li tinstab soluzzjoni teknika mill-aktar fis possibbli għal dan. Il-Kumitat Konġunt għandu jipprova jsolvi kwalunkwe tilwim li jista' jirriżulta minn dan.

5.2. Il-kaptan għandu jitqies bħala responsabbli għal kull manipulazzjoni ppruvata tas-sistema tal-VMS tal-bastiment li jkollha l-għan li tfixkel l-operat tagħha jew li tiffalsifika l-messaġġi tagħha dwar il-pożizzjoni tal-bastiment. Kull ksur għandu jiġi ppenalizzat bis-sanzjonijiet previsti fil-Protokoll.

6. Bidla fil-frekwenza tal-messaġġi dwar il-pożizzjoni

6.1. Abbażi ta' evidenza dokumentata li tipprova ksur, il-Mauritania tista' tistaqsi liċ-ĊMS tal-Istat tal-bandiera, filwaqt li jibagħtu kopja wkoll lill-Unjoni Ewropea, li jnaqqas l-intervall biex il-bastiment jibgħat il-messaġġi dwar il-pożizzjoni tiegħu għal kull nofsiegħa għal perjodu partikulari tal-investigazzjoni. Il-Mau